text:
Sta. Rosa Angels ta rally grandi den kuminsamentu di 7 entrada
Sta. Rosa Angels ta rally grandi den kuminsamentu di 7 entrada, mandando 6 kareda kas, pa span e wega ku n’e momentu ei tabata empatá na 7 for di otro. Pichingolo ta keda kòrtiku den nan intento pa pone kos pasa den bòm di 7. E muchanan di Wendley Bernardus ku Gustavo de Jongh ta logra nan nota un kareda pa hasi wega 13-8. E no ta sufisiente pa forsa nada mas. Ku e skore 13-8, Sta. Rosa ta gana e wega.
Un bon públiko tabata presente na Buena Vista ball park pa mira e wega entre e dos rivalnan. E wega bálido pa AA, por a bai ámbos banda. Tantu Sta. Rosa komo Pichingolo a buta preshon pa kosnan sosodé na nan fabor den e wega. Sta. Rosa a habri ku Keesje Van Het Kruys riba piching plate. Pichingolo a asigná Craanberg pa hasié trabou riba picher plate.
Sta. Rosa a sali ku e wega chikí. Esaki ta birando mas i mas e trade mark di e muchanan di pariba. Ku e wega chikí ya den habrida di promé inning, sta. Rosa ta fábrika 3 kareda pa bai ariba 3-0. Pichingolo sinembargo ta reakshoná fuerte bek den e mesun bòm di promé inning, mandando 4 kas pa buta kos na nan fabor hasiendo e wega 4-3. Un home run di Julise Koffy a yuda en grande. E ofensiva di Pichingolo ta duna nan picher un tiki mas espasio pa traha ora ku den bòm di dos inning nan añadí 1 kareda mas pa hasi wega 5-3.
Janiska Franklin ta drenta wega na lugá di v/h Kruys i ta haña enkargo pa wanta wega. E hóben ta logra Sali for di un djèm pisa ku mínimo di daño. Sta. Rosa ta nota 1 den habrida di 3 inning pa kòrtá bentaha. Ku e wega 5-4 na fabor di Pichingolo, Sta. Rosa ta forsa bara den habrida di kinto inning, notando dos pa kue bentaha pa di dos biaha den e wega. Ku e skore 6-5 na fabor di Sta. Rosa, Pichingolo ta nota 1 den bòm di kinto inning pa hasi pareu, 6-6. Neiska ta tambaleá i coach coach Djuni Balentin a trese Leonella Elizabeth pa forsa kos.
Ku time limit primiendo, Sta. Rosa ta fleta un kareda den habrida di sexto inning pa hasi wega 7-6. Nella ta picha fuerte i skerpi pa saka logra e dos out. Ku koredó na segunda base, Nela ta poncha e
Chantal Nepomuceno. E bala ta bai laga e kècher Lishanty Guillermo i den su husel pa piki e bala banda di fence i tira pa primera, e bala ta bai resultá den right field. E kareda ta skore for di segunda i e wega ta empatá 7-7.
Ku e wega empatá den bòm di 6 inning, Nella ta pèrta brasa i Sali for di e inning pa via di ponche. Ku e time limit ya vensí, chif umpire ta ordená e 7 inning bira èkstra inning ku e tie break rule. Pichingolo ta manda Arnalda Margarita pa wanta e wega riba 7, buskando manera pa sera e inning i posiblemente laga Sta. Rosa den tereno. Kosnan ta kana otro, ora ku Sta. Rosa rally grandi i manda 6 kas pa hasi wega 13-7. Ku e wega ya riba eis, Pichingolo ta fleta u kareda den bòm di 7 pa totalisa 8. Ku e skore 13-8, e di tres out ta kai i Sta. Rosa ta bai ku e viktoria.
Relato i Potret: Anthony Guillermo


c: text/html

text:
Departamento di Asunto Social (DAS) su seccion Bida y Famia, ta un team multidisciplinario cu ta consisti di diferente profesionalnan manera e.o. psicologo di adulto,psicologo di mucha, ortopedagogo y terapista sistemico pa pareha y famia.
Seccion Bida y Famia ta brinda terapia gratis na personanan cu problema psicosocial y emocional, e ayudo ta uno boluntario pues no ta wordo forsa. Problema psicosocial y emocional ta consisti di entre otro problema- di relacion entre mucha cu mayor, -miedo, -emocional, -comunicacion, -atencion, -identidad, -comportacion, -relacion pareha & famia y -criansa di mucha.
Tambe problema cu fase di bida, comienso di depresividad, tentamento, procesamento di trauma y luto, auto-imagen asertividad, stress y burn-out.Seccion Bida y Famia ta consisti di tres (3) subseccion, subseccion mucha & hoben, subseccion adulto y subseccion pareha & famia.
E seccion ta haci indicacion y ofrece terapia na mucha, hoben, adulto, pareha y famia. Ademas di esaki tambe ta haci trabou preventivo manera duna diferente tayer, charla y/of curso.Seccion Bida y Famia ta uza diferente metodonan manera e.o. ‘EFT’ (emotional freedom technique), ‘Matrix Reimprinting’, ‘EMDR’ (eye movement desensitization and reprocessing), ‘NLP’ (neuro-linguistic programming) y Terapia Sistemico.
Ademas di un trayecto di guia, e seccion ta ofrece tres (3) cita na momento di caso crisis.Pa por ricibi un guia for di seccion Bida y Famia, bo persona mester trece un carta di referencia di sea bo dokter di cas of un instancia social.
Si durante e proceso di guia e terapista tuma nota cu bo persona mester di un guia mas intensivo y avansa pasobra bo problema psicosocial of emocional a bira mas complica y kisas ta rekeri medicamento, e mes lo referi bo persona pa un psikiatra na SPD (Sociaal Psychiatrische Dienst) of Respaldo.Seccion Bida y Famia kier ta mas cerca di comunidad y awo ta duna un servicio telefonico extra na tur persona cu tin un pregunta of duda y cu ta desea di papia directamente cu un profesional.
E servicio aki ta riba tur diamars entre 8:00 am te cu 10:00 am via e number 528-1150.Pa lesa mas tocante seccion Bida y Famia y e otro servicionan cu nos ta brinda na e comunidad di Aruba, nos kier invita bo persona pa subi nos website www.das.aw“Bo no mester lucha den silencio. Bo por biba bon cu un condicion di salud mental, semper y cuando cu bo habri cu un persona tocante di dje.”

robotstxt: allowed

filter: keep


text:
Division Honor
Entrenador di Britannia Juan Valdez ta conta nos di con e campeonato 2018-2019 a bai pa nan.
More in Division Honor
-
AVB ta consistente ora di tuma decision?
Nos a haya hopi reacion over kiko alfinal ta bai pasa cu e weganan...
-
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
-
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y...
-
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi...


text:
WILLEMSTAD- 6 di novèmber 2018 – Resientemente, Minister di Desaroyo Ekonómiko, Dr. Steven Martina huntu ku Ofisina di Turismo di Kòrsou (CTB) tabata tin un enkuentro ameno ku e hóbennan ku ta parti di e programa MLB (Major League Baseball ) Elite Program di Kòrsou. E programa akí ta konta ku guia di coach internashonal i lokal. Durante e enkuentro, Minister Martina a pone hopi énfasis riba e parti di estudio i disiplina, ku ta aspektonan ku bo tin mester riba tereno i den bo bida personal.
E hóbennan ku ta parti di e programa ta prospektonan ku por haña atenshon di skout internashonal. Deporte, i sigur esun di baseball di liga mayor, ta un vehíkulo ku CTB ta usa pa merkadiá nos isla den e merkado merikano. Nos ta kòrda ku den luna di yüli último, CTB a firma un akuerdo ku MLB. CTB ta traha ku pelotero lokal den liga grandi, manera e kampaña ku a lansa na komienso di aña ku nos Didi Gregorius. CTB ta sostené e proyekto di MLB Elite di Kòrsou. For di hóben, nan ta embahador di nos isla, i CTB ta deseá nan hopi éksito ku e programa.


text:
Despues di cinco aña cu a restaura e faro di 9California completamente, Stichting Monumentenfonds Aruba (SMFA) lo inicia e luna aki cu trabounan di mantencion.
Entrante 16 di februari te cu principio di april e faro di Hudishibana lo ta cera pa publico. Projexon Group, cual ta e contratista cu a gana e destaho publico cu a tuma lugar aña pasa, lo ta trahando durante e periodo aki riba e mantencion di e faro.
Principalmente parti paden lo haci reparacion na e pleister di e murayanan, verf e murayanan, repara e trapi di palo y e bentananan. E cambio mas grandi lo ta e instalacion di un cabuya como ‘trapleuning’ pa asina no solamente haci e subimento di e lighthouse mas sigur pero tambe pa evita cu mester mishi na e murayanan parti paden.
Pa locual ta trata e pleister di calki cu lo mester aplica, lo tin un experto di Merca for di e compania Limeworks pa guia y duna e indicacion di e metodo di aplicacion di e producto.
Asina por garantiza cu esaki ta tuma lugar di e forma corecto. Den e caso aki ta sumamente importante pa uza e material original cual ta e kalki, esaki no solamente lo ta mas duradero pero asina lo por yuda tambe cu baha e gastonan di e mantecion.
SMFA lo documenta tambe e proceso di e aplicacion di e kalki. Debi na e ubicacion di e faro y tambe cu for di su restauracion e faro ta habri pa publico ta pone cu e ta deteriora mas liher y pa e motibo aki a dicidi di haci e debido mantencion.
SMFA tin un meerjarenonderhoudsplan pa su monumentonan cual ta indica e trabounan necesario tur aña pa cada monumento pa asina garantisa cu nos edificionan ta keda den un bon estado.
For di awor SMFA ta gradeci Experitours y publico en general pa e comprencion y cooperacion pa e periodo cu e faro lo ta cera.


text:
Minister Xiomara Maduro ta informa: Gobierno no a limita nos cultura pa celebra di otro
Minister Xiomara Maduro ta informa:
Gobierno no a limita nos cultura pa celebra di otro
Oranjestad – Cerca hopi hende ta biba e pregunta dicon eventonan cultural di Aruba no ta wordo teni siendo cu otro actividadnan si ta tuma luga. Pa contesta e pregunta aki, Minister Maduro di Cultura ta brinda e siguiente splicacion.
Celebracion di Dia di Himno y Bandera a keda cancela
E medidanan pa evita contagio cu COVID19 a cuminsa dia 15 di maart na Aruba. Na e momento ey Gobierno a hay’e ta cancela tur celebracion y evento planea en conexion cu e celebracion di Dia di Himno y Bandera. Nos tabata na comienso di e pandemia y apenas tabata tin informacion riba e virus aki y su efecto na Aruba, mescos cu na e resto di mundo. P’esey Gobierno a tuma e decision di para tur celebracion.
Dia di San Juan a celebra den forma diferente
Na luna di juni ora di e celebracion di Dia di San Juan, Dera Gay, tambe Minister Maduro a splica cu e Crisisteam a dicidi cu no por tin eventonan cu aglomeracion y pa e motibo ey no a permiti pa e Centro di Barionan organisa evento pa celebra Dia di San Juan. Na e momentonan ey e casonan tabata creciendo y p’esey crisisteam no a tuma e riesgo pa duna aprobacion pa un celebracion manera tur aña. E mandatario a haci un apelacion na comunidad pa celebra Dia di San Juan na cas den seno familiar, manera e celebracion tabata tuma luga antes den e sabana di e cas. Gobierno via Departamento di Cultura a percura pa un ‘Tableau Vivant’ na altura di rotonde di aeropuerto pa asina Pueblo en general por tabata tin e oportunidad di por a disfruta di e celebracion den un forma diferente.
Gobierno no a organisa of ta sostene evento cu ta trece aglomeracion
Dia di Himno y Bandera, Dia di San Juan y Dera Gay ta eventonan cu ta haya aporte financiero for di Gobierno y p’esey como Gobierno mes, no ta bay fomenta of organisa eventonan cu aglomeracion di hende. Den luna di juli tabata tin algun celebracion di otro pais sin participacion di Gobierno, cu lo mester a bay conforme regla di Departamento di Salubridad (DVG). Esakinan no a bay bon y e consecuencia ta conoci y Pais Aruba a haya hopi mas caso di COVID19.
Dia di Brazil cu un parada chikito y ‘tableau vivant’
Pa Dia di Brazil, e Crisisteam a permiti e organisadonan pa tene un mini parada y un ‘tableau vivant’ conforme e reglanan di DVG. Esaki a bay den bon ordo y a brinda specialmente e Pueblo di cultural di Brazil un manera pa biba e parti aki di nos cultura.
Fin di Aña tambe lo ta diferente
Pa Fin di Aña ta e Festival di Dande ta nos custumber. E evento aki ta wordo organisa pa un Fundacion cu a anuncia poco dia pasa cu nan ta evaluando con pa organisa e evento aki di manera cu ta evita aglomeracion. Kizas lo bay yega na un Festival virtual pa cera aña 2020. Minister Maduro a compronde for di Comision di Sinterklaas, cu nan si ta bay organisa e yegada e aña aki na un manera virtual y ya caba e Fundacion a brinda mas detayes di esaki. Di tur manera ta mustra cu e celebracionan di Fin di Aña tambe lo ta diferente.
No a limita cultura di Aruba pa celebra di otro
Minister Xiomara Maduro ta enfatisa cu Gobierno ta percura pa no fomenta evento cu ta causa aglomeracion. P’esey a cancela tur evento protocolar y celebracion pa Dia di Himno y Bandera y a para tur celebracion na Centro di Bario pa Dia di San Juan y Dera Gay. Tabata tin algun evento publico cu e Crisisteam a permiti pa tuma luga conforme regla di DVG, pero como cu e comportacion di e publico a laga hopi di desea, recientemente e Crisisteam por medio di Alto Comisario a splica cu di awor pa Fin di Aña, no lo permiti pa organisa ningun evento publico mas. Minister di Cultura ta subraya decisionnan tuma pa stop evento cultural, no tabata pa limita Pueblo pa biba nos cultura. Nan tabata decisionnan pa Gobierno mes no fomenta aglomeracion cu ta hiba nos na mas contagio cu COVID19.


text:
ORANJESTAD - Te cu 2027 e fundacion WeConnect ta haña subsidio anualmente pa e sosten na studiantenan Caribense y personanan cu ta cuminsa riba mercado laboral (starter). Na 2023 ta trata di un montante alrededor di 200.000 euro. Hulanda ta pone e montante aki na disposicion via e ministerio di Asuntonan Interior y Relacionnan den Reino, pa asina asisti studiantenan y starter pa cuminsa riba mercado laboral den parti Caribense di Reino despues cu nan a finalisa nan estudio. Esaki ta necesario pa motibo cu tin un necesidad grandi pa profecionalnan na e islanan.
POTOSI – E representante di certamen di Miss Universo 2023 pa Bolivia, Maria Fernanda Pavisic ta den problema pa un video cu e la lansa cu lo ta racista y discriminatorio, y dirigi na rivalnan participante di e certamen, incluyendo Aruba. E portal Daily Mall ta raporta cu e representante di 23 aña ta wordo demanda pa e comentarionan haci den e video. E oficina di alcalde di ciudad di Potosi a entrega un demand acusando e reina di rasismo y discriminacion. Si logra kita su titulo, e lo no por participa y representa Bolivia durante e certamen dia 4 di januari 2023 na Nueva Orleans, estado di Louisiana na Merca. E representante di Aruba ta Kiara Arends, cu a keda corona durante un certamen na augustus di e aña aki.
DEN HAAG – E disculpa pa cu e tempo di sclavitud, no ta un tema cu Rey Willem Alexander mester atende. Asina premier hulandes Mark Rutte a bisa den un reaccion contra protesta di e.o. Surnam riba e tema. Segun esnan cu ta protestando ey, e unico persona cu mester bin pidi disculpa, ta e propio Rey. Otro hende no ta un un opcion. Manera ta conoci, otro luna riba 19 di December, varios mandatario y parlamentario den forma simultaneo, lo ofrece un disculpa pa e historia hulandes cu sclavitud. Segun Rutte, e monarchia ta un simbolo di unidad y bo no kier hink’e den un debate politico. E no mester forma parti di e disculpa aki, segun Rutte. Ora cu e disculpa tuma lugar, Rutte lo haci esaki na Hulanda, minister Franc Weerwind lo haci esaki na Surnam y secretario van Huffelen lo haci esaki na Corsou. Segun Surnam, Weerwind mes tin desendente di sclavitud pues e mes no ta apto pa ofrece e disculpa. Miembronan di gabinete lo biaha pa Aruba, Bonaire, Statia, Saba y St Maarten pa haci mescos.
BEJING – Gobierno chines no kier papia di un inquietud creciendo entre e pueblo, pa loke ta a maneh di zero tolerancia nobo pa Covid19. Asina e vocero di gobierno Zhao Lijian a bisa dialuna riba e raportahe di protestanan masivo cen e pais ultimo dianan. Lijian ta sigura cu e strategia di China lo ta exitoso pa combati Covid un biaha mas. Causa pa e protestanan tabata un candela grandi den un edifcio den e ciudad chines Urumqi, unda varios morto a cay. Supuestamente debi na e medidanan impone contra Covid, hopi di esnan cu a muri, no tabata permiti pa bandona nan cas, causando nan morto.
DEN HAAG – Gabinete Rutte lo haci e anuncio di despensa pa e pasado di sclavitud dia 19 di December proximo. Asina e fuentenan den gobierno a anuncia diabierna. Gobernantenan lo biaha den varios parti di Reino Hulandes y Surnam, pa haci e anuncio. Rutte mes lo haci e anuncio na Hulanda. Tabata mas prome e luna aki cu a bira conoci cu e gabinete riba termino corto lo a pronuncial e despensa. Un mayoria di Parlamento hulandes tambe a urgi esaki despues di un biahe di parlamentarionan pa Corsou, Bonaire y Surnam.
DEN HAAG - Diabierna 25 di November, Rijksministerraad (RMR) a aproba e proposicion di Gobierno di Aruba pa prolonga e nombracion di señor Alfonso Boekhoudt como Gobernador di Aruba pa un termino mas di 6 aña.


text:
Hungadónan di S.V. Estrellas ku a djòin i firma ku e klup di futbòl aki di Nort Saliña ta konosí. Nan lo kuminsá e torneo 60 aña di FFB ku ta kuminsá djadumingu awó i tambe den e temporada di kampionato 2020-2021.
Ta trata di e hungadónan: Joël Rijna, Rudolph Kastaneer, Adri Serberie, Jerson Agostien, Omar Semeleer, Sigrel Burnet, Edeljohn den Boef i Beek Venlo Charles.
Esaki ta e hungadó nan ku a firma ku s.v. Estrellas último aki segun e presidente di e klup, sr. Ricardo “Kado” Alberto, di kua mayoria ta hungadónan ku a bin kas bèk.


text:
Kralendijk – E siman akí ainda ta posibel pa pasa e promé angua kontra corona sin sita den sentro di bario, asina departamento di Salubridat Públiko ta informá.
Durante orario pa pasa angua sin sita, abitantenan di bario por hasi pregunta tambe tokante e bakuna di corona na e dòkter ku tei na e lugá di prek. Por pasa angua sin sita òf hasi pregunta di 10:30 – 13:00 or. Abitantenan di bario ku ke pasa e promé angua mester bini ku un identifikashon bálido. Riba e siguiente dianan por pasa na sentro di bario pa pasa angua sin sita :
Djaluna 3 di mei 2021 Sentro di bario Tera Kòrá
Tambe pa abitantenan di Nikiboko
Djamars 4 di mei 2021 Sentro di bario Nort’i Saliña
Djárason 5 di mei 2021 Cocari, Rincon
Djaweps 6 di mei 2021 Sentro di bario Amboina
Djabièrnè 7 di mei 2021 Plasa Chicu Goeloe, Antriol
Siudadano ku no tin transporte, por yama grátis na 0800 0900. Na e number ei por traha un sita tambe pa e promé òf di dos angua kontra corona. Por yama 0800 0900 tambe pa hasi pregunta tokante e bakuna.


text:
Dòkter Izzy Gerstenbluth no tin coronavirus. [video]
Willemstad - Dr. Izzy Gerstenbluth pèrsonalmente a desmentí e rumornan ku aparentemente e ta e pashènt number 17 ku a tèst postivo. Den un video ku dòkter a graba anochi lat den garashi di hòspital riba Dia di Mama, el a splika ku e no tin COVID-19 i ta bon bon di salú.
Dr. Gerstenbluth a reafirmá ku na Kòrsou te ainda tin 16 kaso di hendenan ku a tèst positivo, di kual 14 a rekuperá, unu a fayesé i unu ta den hòspital ainda. Finalmente Dr.Izzy a hasi un apelashon un biaha mas pa stòp di plama ‘fake news’ i sigui kanalnan ofisial di informashon pa eventual desaroyo nobo.


text:
Kralendijk, 12 di mei 2021 – Riba promé di mei, Wardadó di Playanan boluntario di Sea Turtle Conservation Bonaire (STCB) tene e promé patruyanan di monitoreo di nèshi di turtuga pa 2021 na Klein Bonaire, Te Amo & Donkey Beach i na e playanan na e parti sùit di Boneiru.
Patruyanan na Playa Chikitu, den Parke Washington Slagbaai, lo sigui den luna di yüni, ora ku ta spera yegada di e promé turtuga blankunan muhé pa bin pone traha nèshi.
STCB su Kordinadó riba Tereno Daan Zeegers i Wardadó di Playa Sue O’Brien a registrá e promé nèshi di turtuga di e aña akí riba 10 di mei na Klein Bonaire, ku ta e mayor sitio di traha nèshi. E nèshi akí tabata di un turtuga kawama, un di espesienan di turtuga ku normalmente ta traha nèshi na Klein Bonaire entre mei ku ougùstùs. Ta spera yegada di e promé turtuga karètnan ku turtuga blankunan na luna di yüni.
STCB ta bisa ku nan ta hopi agredesido pa ayudo i sosten di hopi partner. Sin e sosten aki, nan lo no por logra nan meta, esta di duna protekshon di tortuganan ku ta rondoná nos isla.


text:
DOHA – Un dia despues cu Argentina a perde su prome wega contra Saudi Arabia den un asina yama ‘upset’, of sorpresa grandi, Hapon a crea e di dos shock den e mundial di Qatar, cu un victoria riba e campeonnan mundial di 2014, esta Alemania cu score di 2-1. Hapon tabata atras 1-0 pero a bolter tur cos y bin gana finalmente cu e score conoci. Esaki ta bira pues e di dos sorpresa grandi di mundial. Pero mescos cu ayera, mester corda cu historia ta recorda cu paisnan cu a perde nan prome wega, a bin bek pa gana e mundial finalmente. Entre nan tin Spaña, den e recuerdo mas recien (2010) cu a perde nan prome wega, pa despues gana di Hulanda den final y bira campeon mundial.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Mama a sali triunfante
di e sistema terrenal
sperando pa drenta e tera nobo priminti
cu e Creador mes a priminti nos
Cu profundo dolor den nos curason nos ta anuncia cu nos Mama a bisa nos ayo;
Maria Lampe-Wever
Mihor conoci como:
Iya
*04-07-1929 – † 19-11-2022
Vda. Di Felix Lampe
Acto di entiero lo wordo anuncia despues
Nos ta lamenta cu no ta ricibi bishita di condolencia na cas.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecida.


text:
All posts tagged "Final"
-
AVB/ 11 months ago
RCA ta gana La Fama 1 – 0 pa un three-peat di Copa Betico Croes
Diamars bou di un interes grandisimo, RCA y La Fama a enfrenta otro den e gran final di Copa Croes 2022....
-
Division Damas/ 2 years ago
SV Britannia, campeon un biaha mas ganando SV La Fama 4-0 den final di torneo “Festival Damas”
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta...
-
Copa Betico Croes/ 2 years ago
RCA t’e poderoso campeon di Copa Betico Croes 2021, e club di Solito no por stop di gana titulo
E wega final di Copa Betico 2021 entre e actual campeon, e Tricolornan di Solito RCA y e Speransa Berde di...
-
AVB/ 3 years ago
Nacional a gana Vesta 3-2, consagrando como campeon ABC Cup 2019, momento grandi pa futbol di Aruba
Nacional mester a bataya FC Vesta, e campeon di Corsow, pa mas cu 120 minuut p’asina titula campeon di e torneo...
-
RCA ‘ekipo di destino’ ta campeon di Division Honor di Aruba ganando Nacional 1-0 den partido dramatico
E partido decisivo entre RCA y Nacional, p’asina dicidi e campeonato di AVB Division Honor di Aruba 2018-2019, a tuma lugar...
-
RCA ta forsa un di tres wega contra Nacional pa dicidi ken lo sali campeon di Aruba, Division Honor 2018-2019
RCA a gana Nacional 1-0 den e di dos wega di Playoff Final, p’asina forsa un di tres encuentro decisivo Diaranson...
-
Nacional y RCA lo topa pa e titulo campeonil den AVB Playoff Final di Division Honor 2018-2019
Nacional y RCA lo bataya pa dicidi ken ta sali campeon den e final di Division Honor e anja aki. Ambos...
-
Division Honor/ 4 years ago
E ultimo fecha di Playoff lo dicidi e dos finalistanan di AVB Division Honor 2018-2019
Despues di ful un campeonato y tambe dos rond di Playoff, ainda e finalistanan di Division Honor pa e campeonato 2018-2019...
-
Division Damas/ 4 years ago
Highlight Division Damas Final
Final division damas highlight.
-
Division Damas/ 4 years ago
Britannia Damas ta campeon di Aruba pa di cinco biaha consecutivo
E final di Playoff futbol Division Damas entre Britannia y RCA a resulta di tabata un partido dramatico cu yen di...


text:
The Bottom – Un delegashon di 13 miembro di e Komishon Fiho pa Relashonnan den Reino di EersteKamer aktualmente ta realisá bishitanan di trabou na e seis islanan di e parti Karibense di Reino. E bishitanan di trabou pa Sint Maarten i Saba ya a keda finalisá. E delegashon ta gradesido na e diferente partnernan pa e bon organisashon i kaluroso bon bini.
Durante e bishitanan di trabou e delegashon ta tene su mes na e reglanan vigente di Covid-19. Durante e tèst di PCR ku ta nesesario pa bishitá Sint Eustatius, a resultá ku e lider di delegashon, sr. Paul Rosenmöller, a tèst positivo pa Covid-19. Despues di e notisia sr. Rosenmöller a drenta den karentena mesora.
E sobrá miembronan di delegashon a tèst negativo.
A informá e Komisario di gobièrnu sentral na Sint Eustatius. E reglanan di COVID-19 na Sint Eustatius ta permití e delegashon sigui ku su bishita di trabou einan. Durante e bishita e delegashon ta sigui e reglanan vigente.
Sr. ToineBeukering, visepresidente di e Komishon Fiho pa Relashonnan den Reino lo fungi komo lider di e delegashon pa e sobrá bishitanan di trabou.


text: Dosente, bo amor pa aportá na formashon di nos futuro generashon via di papiamentu ta un di e motibunan ku bo a skohe pa ta dosente di papiamentu. Un materia ku te ainda no ta asina fásil pa haña material i prueba kla trahá, algu ku ta hasi e peso di trabou mas tantu. Nos ta konsiente di esaki i nos ke yuda aliviá e peso di trabou ku nos servisio di prueba kla trahá pa e materia di papiamentu. Nos ta ofresé prueba mará na e método ku bo ta usando òf na e metanan núkleo i final di papiamentu. Bo por skohe tantu pa prueba digital komo riba papel. Aki ta sigui un indikashon di nos preisnan, pero pa un oferta, tuma kontakto libremente ku nos.


text:
ORANJESTAD - Recientemente Minister di Husticia Rocco Tjon, a firma un Memorandum of Understanding (MOU) cu Boneiro, pa asina forma un aliansa pa traha mas di serca cu otro pa loke ta trata ambos Family Justice Center. A haci palabracionnan concreto pa loke ta trata e parti di opleiding y training como tambe pa e parti di comparti experticio y conocemento cu otro, pa esaki por tuma luga mas frecuentemente.
Segun e minister, loke ta hopi importante tambe ta, cu ta bay traha mas y mas den cooperacion cu otro ora ta trata e topico aki, caminda ambos organisacion kier eleva sigurdad pa victimanan di violencia pero na mes momento tambe percura pa e parti di “accountability” pa e malechornan ta uno mas grandi.
Hopi biaha ora ta trata e topiconan aki, e parti di financiamento tambe ta uno importante y den cuadro di esaki a concorda cu otro, pa haci e peticionnan pa fondonan internacional hunto. E motibo pa cu esaki ta cu pa e tipo di peticionnan aki wordo honra, e ta exigi un cierto nivel di experiticio.
Por conclui cu Boneiro ta bay traha mas di serca cu otro, pa hunto combati violencia domestico, violencia relacional pero tambe percura pa tin mas miho atencion pa victimanan di abuso di violencia y abuso en general.
ORANJESTAD – Awe tardi gobierno y Aruba Tourism Authority a lansa un proyecto innovativo caminda nos localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scohe diferente hercisio.
ORANJESTAD – Despues di retraso di 2 aña, ta inicia fase 3 di proyecto Baby Beach. Dialuna mainta Minister Dangui Oduber tabata na Baby Beach caminda e a anuncia cu ta sigui traha ariba e masterplan di Seroe Colorado den e caso aki e proyecto di Baby Beach, anunciando e Fase 3 di Baby Beach su MasterPlan. E proyecto aki mester eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
ORANJESTAD - Diamars ultimo Parlamento a trata e ley cu finalmente ta duna minister di Husticia Rocco Tjon e luz berde pa por ehecuta e proyecto di ex-Codemsa, cual pronto lo bay wordo comberti den un centro di Husticia, caminda lo bay ubica diferente departamentonan hudicial hunto bou un solo dak. Aunke cu a inicia cu e proceso aki di algun tempo atras, tin un motibo pa cual e ley a tarda un poco pa wordo aproba, esaki pa motibo cu e la wordo adapta completamente, mirando cu e proyecto a nace for di ex-minister di Husticia Sr. Bikker durante Gabinete Wever-Croes I. E adaptacion ta ensera cu mas departamento lo bay wordo ubica akinan hunto cu otro departamentonan cu no tawata tin un luga fiho pa traha.
ORANJESTAD – Gobierno di Aruba dialuna a anuncia comienso di e trabounan na e trapi di Hooiberg. E trabounan lo wordo ehecuta pa e contratista Jash Development VBA. E trabounan ta encera drechamento di e trapinan, como tambe reconstruccion di e gazebo cu ta na un cuarto di haltura di Hooiberg. Mas na halto lo traha tambe un mirado unda por para y tin un bunita bista di nos isla.
DEN HAAG – Otro siman premier Wever y minister di finanza Maduro ta subi avion rumbo pa Hulanda pa atende varios asunto. Realidad ta sinembargo cu e meta principal ta pa wak con por convence Hulanda pa yuda cu e debe cu Aruba a admiti di no por paga bek otro aña October 2023. Un debe di 900 miyon florin cu Hulanda a fia Aruba durante pandemia cu condicion cu e mester wordo paga full otro aña. Pa consume local, e prome mandatario ta bisa cu e meta principal ta ‘e caso di Aruba, con nos ta recuperando y nos ta presenta esaki cu cifra y cu estadistica. Nos lo presenta e caso real di Aruba’. Hulanda ta bon na altura di esaki caba y realmente no mester di splicacion con y kico tur Aruba a haci y ta haciendo.
ORANJESTAD - Ministerio di Naturalesa diabierna mainta a raporta di a tuma nota cu tin actonan di crueldad ta wordo cometi contra pushinan den bisindario di Hooiberg Kavel. Diferente pushi ta wordo tira cu skopet di bala di kelki cu e consecuencia cu 3 diferente pushi a muri. Esaki ta wordo considera como un acto di crueldad contra animal y ta castigabel pa ley. Actonan di crueldad contra cualkier animal ta algo inaceptabel y nos ta spera cu esaki por stop mas pronto posibel. “Nos lo sigui monitoria e situacion aki gravedad di e actonan aki cu banda di ta cruel e ta forma un peliger pa tanto animal como e ser humano” e mandatario a bisa.


text:
Despues di a tuma nota cu gobierno a cuminza suavisa e medidanan impone pa por contene e plamamento di COVID-19, nos ta puntra nos mes si gobierno a haci un evaluacion cu si den e negoshinan cu lo bay cay den e proceso aki, cuanto ARUBIANO ta trahando den e sectornan aki. Ya caba algun negoshi, cu durante e “shelter in place” a keda habri, nos tabata tin e interogativa aki. Di e tienda-, negoshi- y restaurantnan/take away, cuanto ta e ARUBIANONAN trahando den esakinan?
E prome pregunta cu ta bini den nos mente ta, cu aparte di e aspecto medico cu si Jobcenter a ser involvi den e proceso aki. Y si Jobcenter a wordo involvi, cuanto ARUBIANO den e sectornan aki ta desemplea y cuanto personanan cu tin un permiso ta trahando den e sectornan aki?? Kico ta e preferencia cu lo bay duna den esaki?
Nos ta puntra esaki pasobra nos no ta kere cu por ta asina cu nos ARUBIANONAN ta keda cas sin trabou y otronan cu ta “vergunninghouder” ta keda cu nan trabou. E base pa duna un permiso pa estadia y di trabou ta cu NO tin un ARUBIANO pa haci e trabou aki. Pues si tin ARUBIANO pa haci e trabounan aki den sectornan aki, NO por bay over na duna un permiso of prolonga dicho permiso na uno trahador di afo.
Un otro asunto cu tin di haber cu henter e asunto aki ta e informacion cu ta yega cerca nos cu e negoshinan cu ta manda placa afo, constantemente ta yen. Ta hopi obvio cu mester tin placa pa manda afo. E ora e pregunta ta si ta e 950 florin cu ta ser duna, ta wordo manda afo? Si esaki ta e caso, dicon no ta duna bonnan pa cuminda? Haciendo esaki en todo caso e placa ta keda circula aki ta Aruba mes.
Loke nos niun no mag di lubida, cu nos gobierno, esta e pueblo, ta prestando placa pa duna e 950 florin aki (y cu ta na su lugar). Esaki kiermeen cu despues nos TUR lo mester bai paga back. Y esaki, si nos mester ta orguyoso pa paga back, nos mester ta hopi cauteloso con ta maneha e placa aki y mester tin control rigido y estricto den esaki. No por bai hunga Sinterklaas cu esaki. Ta pesey ta un “must” pa mara mannan di e politiconan!! Pa evita cu aki tambe pa via di populismo y di kier score politicamente, ta bay parti placa, cu mañan al final ta nos pueblo lo tin di paga bek. Pesey nos ta bolbe puntra, gobierno no por a yega na un manera pa enbes di duna e ayudo den placa esaki bay den forma di bonnan, cu nan por busca na supermeracadonan? Of cu por a busca na un centro di distribucion?
Awor e palabra “NORMAL NOBO” cu ta wordo hopi usa, por ser aplica aki tambe na unda e ARUBIANO tin cu bai conta atrobe. Pesey nos ta kere cu awor aki tambe ta e momento husto pa re-introduccion di e “Swiss-model” cu lo ta sirbi e meta aki,pero tambe nos fondonan social. Nos mester corda cu den e modelo suizo aki, ta conta tambe cu den e caso EXCEPCIONAL lo por otorga permiso na p.e. esnan entre 25 y 40 aña y cu nan MESTER pasa un test medico pa malesanan contagioso y cronico.
Y despues di MAXIMO 3 aña nan mester sali.
Esaki sigur mester forma parti di e “HERVORMINGEN” cu Hulanda ta pidi desde 2014 caba, cu e gobiernonan AVPOR y POREDmep cada bez ta “stel uit” perhudicando nos pueblo pa basta tempo caba pero cu awor dor di e crisis aki a bira mas visibel y cu mester ser soluciona.
E careda di cabai cu tin Parlamento no ta yuda pa trece e solucion. E situacion precario aki ta exigi cu e Parlamento “nobo” stop cu e muchachada cu nos a bin ta mira e ultimo añanan y trece e cambionan real cu mester bin. Awor realmente mester pone Aruba y e ARUBIANO na prome lugar.
Partido UPP
Booshi Wever
30 di april 2020


text:
Parlamentario Endy Croes ta precupa cu e velocidad cu e investigacion di caso Avestruz di Benny Sevinger x minister di AVP ta canando. Enberdad ta trata di e caso di mas grandi den historia di corupcion y fraude cu tereno nan di pais Aruba. Desde Februari 2018 a entrega un keho oficial solido y bon documenta na Ministerio Publico.
Dia 1 di october 2019 Ministerio Publico a hasi un “inval” den cas di entre otro Benny Sevinger y Leoncita Arends di canal 90. Masha hopi conspiracion entre e amigonan aki. Dia 13 di Januari 2021 Ministerio Publico a bolbe drenta cas di Benny Sevinger di AVP pa di dos biaha.
A drenta diferente casnan na Aruba, Corsow y St Maarten. Te hasta na Panama a bishista oficina di abogado di amiga di Benny. Investigacion a cumpli 3 aña andando. Pueblo ta precupa y ta perdiendo confiansa den Ministerio Publico y como portavoz di pueblo Parlamentario Endy Croes mester expresa e sentimiento cu ta biba den pueblo.
Alavez ta splica pueblo tambe cu ta trata di un caso hopi grandi unda tin mas di 50 miyon florin den wega./// Con e corupcion tabata tuma lugar? Benny Sevinger x minister di AVP a hasi mal uso di su poder como minister facilitando “friends and family” optie riba terenonan comercial.
Friends & family nan aki ta core lanta NV y asina ricibi optie pa tereno comercial riba un NV cu ni a caba di wordo lanta na Notaris. Mientrastranto tin cumpradornan kla regla caba y asina e cumprador aki ta cumpra shares di e NV pa haña e optie cu e sharesnan aki.
Asina por ehempel a bende un solo tereno pa 3.5 miyon us dollar. Benny Sevinger “willens en weten” tabata brinda su cooperacion. Alaves Benny tabata firma “akkoord” riba peticion antidateerd cu fechanan falso cu ni ta cuadra otorgando tereno den menos di un siman.
Pues aki Benny a comete valsheid in geschrifte. Asina tin tantisimo prueba palpable unda Benny pronto lo mester duna cuenta dilanti mesa berde. Esakinan entre otro tin pueblo hopi precupa pa e velocidad cu e investigacion ta andando. Benny ta wordo acusa pa 5 keho oficial y no por sali liber sin mas. Pueblo rogando Ministerio Publico pa husticia. Parlamentario Endy Croes terminando ta pidi pueblo un poco mas pasenshi pero lo keda alerto rond desaroyo di henter e proceso aki.


text:
ORANJESTAD, Aruba: Diaranson anochi na Mi Dudu Bar & Restaurant a tuma luga e rueda di prensa di Copa Noord 2017 y e aña aki SuperPlus softball team ta organisa e campeonato. Copa Noord ta un torneo cu ta existi pa hopi aña caba. Team Montaña Braves a organisa e prome Copa Noord. E torneo a sigui existi pa algun aña y despues a para pa basta aña largo. Sinembargo 20 aña pasa e team di Calabas Blue Jays a dicidi cu Noord no por keda sin su torneo y a cuminsa bek cu e torneo di Copa Noord. Cada aña un di e teamnan cu ta participa na e torneo ta haya oportunidad pa organisa e campeonato.
E aña aki e reto ta pa SuperPlus, pasobra nan tin di haci cu e torneo ta uno exitoso mirando cu ta celebra e di 20 aña consecutivo di Copa Noord. E torneo lo dura 6 siman largo ariba e fechanan: 30 di Juli, 6 – 13 – 20 – 26 – 27 di Augustus y e final lo ta dia 3 di September 2017.
P’esey SuperPlus conhuntamente cu Tropic Bottling Co. ta invita pueblo di Aruba y muy en special e pueblo di Noord pa yega na e apertura di Copa Noord cu lo tuma luga dia 30 di Juli 2017. Pa 10:00 di mainta lo tin e desfile di e teamnan participante acompaña pa Massive Brassband cu lo duna un show espectacular. Despues di e ceremonia oficial y tiramento di lot e weganan lo start pa 11:30 di mainta. Pa clausura e dia di apertura 8:00 di anochi e banda D’Licious lo deleita un y tur cu bon musica. Bar y cushina naturalmente lo ta bon surti.
Superplus softball team ta yama danki na tur nuebe team cu ta participa den e torneo cu ta Bad Boys, Calabas Blue Jays, Kudawecha Indians, Kudawecha Redskins, Mariners, Montaña Braves, Royal Power , Tanki Leendert Giants y SuperPlus y deseanan hopi exito cu e weganan. Nos ta gradici tur nos sponsornan: Brouwerij Nacional Balashi, PriceSmart, Banco di Caribe, Sr. Thode y Healing Hands Massage y Final Touch pa nan aporte na Copa Noord 2017.
No por keda sin gradici Debby y Chomon di Mi Dudu Bar & Restaurant pa permiti pa haci e rueda di prensa tuma luga na Mi Dudu.
E cerbes di Copa Noord 2017 naturalmente lo ta Chill y Balashi y durante e torneo lo tin un campaña espectacular: Pa cada compra di un caha di Chill lo ricibi un rugzak masha nice mes como regalo tanten cu tin den stock.
Superplus softball team ta invita tur fanatico di bon softball, pueblo di Aruba y muy en special e pueblo di Noord pa asisti na e weganan y aporta na e torneo cu ta priminti di bira un torneo di weganan na nivel y e ambiente na veld lo ta sigura. Masha danki y nos ta spera tur hende dia 30 di Juli 2017 pa 10:00 di mainta na Kudawecha Ballpark.


text:
Diamars 7 di december, 2021, Minister Ursell Arends a haci un bishita oficial na Departamento di Aviacion Civil. Esaki den cuadro di dia Internacional di Aviacion Civil, pero tambe na occasion di ambtenaarnan cu a hubila y/of bay cu pensioen.
Minister Arends a haya un recorrido amplio di e edificio di Directie Luchtvaart y por a sera conoci cu e personal presente den nan ambiente di trabou. Despues di esey a bay over na un ceremonia organisa especialmente pa e coleganan cu a hubila y/of bay cu pensioen. Hubilarionan: Bernadita (Judith) Koolman (35 aña), Simon van Eenennaam (25 aña), Danilo Vrolijk (30 aña), Anthony Kirchner (30 aña), Corine Martis (25 aña).
Tambe a tuma despedida di Rebecca (Ika) Paesch, kende a bay cu VUT. E personanan aki a wordo felicita y gradici door di Minister Arends. “Den nomber di Gobierno di Aruba mi kier gradici boso pa boso trabou y aporte durante boso añanan di servicio. Tambe mi kier a felicita tur e profesionalnan den e mundo di aviacion riba e dia di awe cu ta e dia Internacional di Aviacion Civil”.


text: Diadomingo mainta a drenta informe di un accidente cu hende herida na e cruzada banda di ex-Kooyman, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e Grand Cherokee biniendo for di Bazinstraat a bay subi e cruzada pero no a duna preferenci na e Kia Rio y a bay dal esaki mand’e bay dal e Ford Escape para na Awakatistraat. Debi na e impacto 2 persona den e Kia Rio a resulta levemente herida. Na yegada di e ambulans nan a atende e victima na e sitio mes.


text:
Natacion a sigi den e Compleho Eduardo Movilla
Daniel Jacobs, Patrick Groters y Team Relay a continua
E anochi di natacion den e Complejo Acuatico Eduardo Movilla aki na Barranquilla, Colombia caminda e Weganan Centroamericano y del Caribe 2018 ta tumando lugar a inicia cu Daniel Jacobs den 200m liber final B. Cu un tempo di 1:53.28 ta caba na di 5 lugar.
Patrick Groters a drenta piscina unrato despues pa e Final B di 50m lomba. Cu un tempo di 26.37 seconde a keda net afo di e prome tresnan di e final aki.
E ultimo di anochi tabata e relay di 4x 100m liber. E orden di salida tabata Daniel, Patrick, Jordy y na final Mikel. Entre nan cuatro a logra un tempo di 3:32.36 y asina kibra e record nacional di Aruba den e disciplina aki.
Manjan lo ta ultimo dia pa loke ta trata e deporte di natacion. Anahi Schreuders den 50m liber. Jordy y Mikel lo hasi tambe 50m liber. Y na final di e mainta lo tin e 4x 100m combina, caminda tur cuatro atleta masculino lo participa.


text:
Aficionadonan di deporte di futbol ta atende e partidonan. Bar y pubs di e ciudad ta yena y esaki ta causando aumento di infeccion pa coronavirus na Europa. Segun WHO, e bahada di infeccion nobo pa e virus na henter e region a yega su fin. Ta inevitable pa infeccion nobo produci awo cu e weganan ta hopi pega na otro.
Siman pasa, e cifra di caso a aumente 10%. Tambe nan a suavisa restriccion. Minister di Interior di Alemania, Horst Seehofer, a cualifica un iresponsabilidad absoluto di e organisacion di futbol di Eurocup, UEFA, pa permiti aglomeracion.
E aumento di caso pa covid-19 ta produci awo cu e variante mas contagioso di e virus ta extende lihe na Europa. E aumento di infeccion a hisa e preocupacion di un di tres ola cu por extende pa Europa si hende no vacuna.


text:
CBF/FEBEKO ku meta pa yega top 20 di mundu na 2025 preparashon a ranka sali pa partisipashon na Caribbean Cup 2022 i Serie del Caribe 2023
CBF/FEBEKO ku meta pa yega top 20 di mundu na 2025 preparashon a ranka sali pa partisipashon na Caribbean Cup 2022 i Serie del Caribe 2023
Willemstad –
Manera ya ta konosi, Nos federashon di beisbol (CBF/FEBEKO) pa algun aña ta moviendo ku nos propio selekshon na nivel internashonal i awor aki lo bai sigui move ku plannan serio i profeshonal pa pone Korsou komo pais kaminda e ta merese di ta riba e mapa mundial di beisbol kual ta den TOP 20 di ranking mundial. Despues di a titula kampion di Karibe na 2021 i termina na di 2 luga di Honkbal Week Haarlem 2022, siguiente torneo den planning ta Caribbean Cup 2022 i Central American & Caribbean Games 2023. Tur esaki ta parti di e Vishon ku lo bai benefisia e mundu di beisbol kompletu for di U12 te na esun mas grandi dor di krea oportunidatnan pa tur beisbolista i tambe hasi e federashon unu ku por sostene su mes finasieramente.
Un otro logro mas ku sigur nos ta sumamente orguyoso di dje ta ku pa prome bia den historia, Korsou lo por partispa na e prestigioso Torneo “Serie del Caribe”. Esaki ta posibel danki na esfuerso di nos Minister di Ekonomia sr. Ruisandro Cijntje. E torneo aki ta un di e torneonan di mas grandi na mundu pa loke ta trata beisbol profeshonal i sigur lo habri portanan den sector ekonomiko i tambe deportivo pa nos pais.
Pa por partisipa na e torneo aki i teniendo kuenta ku Korsou te ahinda no tin un liga profeshonal, nos lo partisipa ku un ekipo forma dor di nos hungadornan profeshonal i reforsa dor di algun hungado di nos liga lokal AA i tambe hungadonan di nos hermana isla Aruba i Hulanda. Partisipashon na e torneo aki lo ta sigur un stap grandi den e direkshon di profeshonalisa nos beisbol.
Ja kaba nos tin algun konfirmashon di algun gran hungado manera Jonathan Schoop i Jurickson Profar i nos ta pendiente di algun detaye pa kaba di konfirma sobra hungadornan.
Pa hasi nos partisipashon posibel nos ta kontando kaba ku sosten di Gobiernu di Korsou i CTB.
Nos ta hasi un yamada na sektor priva pa asina yuda nos hasi esaki posibel, i naturalmente brinda nan tambe e oportunidad di por disfruta di e benefisio nan ku esaki ta trese kune.
Pa tur e torneonan nan aki nos lo tin e mesun kuerpo tekniko, di kual pa e torneo di Serie del Caribe nos kuerpo tekniko lo wordu reforsa ku Hensley Meulens.
Nos kier a invita tur fanatiko di beisbol pa sigui nos paginanan sosial pa asina keda na altura di tur nos desaroyonan i tambe check e lista di preselekshon.


text:
ORANJESTAD – Dia 22 september 2017 lo tin eleccion pa miembronan di Parlamento di Aruba. Pa es motibo Registro Civil y Censo kier a informa cu lo cuminsa tuma nomber di e personanan interesa cu kier sinta como miembro na urnanan electoral riba e dia di eleccion. Conforme articulo 37 di nos Ordenansa Electoral e miembronan di urnanan mester ta personanan cu tin derecho di voto, es decir mester ta di nacionalidad Hulandes y ta registra na Registro Civil y Censo prome cu 5 juli 2017 y dia di eleccion tin 18 aña bai ariba.
Pa e presidentenan y presidentenan suplente di e urnanan nos lo desea di haci uso di personanan den enseñanza of cu experiencia amplio den e funcionnan aki.
Pa dicho registración, por tuma contacto desde 14 juli 2017 na:
e-mailadres: shirley.geerman@censo.aw
tel: 5223656
Personan cu wordo acepta lo ser notifica na tempo y por escrito di nan aceptacion.


text:
(AP) – WHO (World Health Organization) a revela cu nan lo cuminsa un forum unda cu lo cambia e nomber di e malesa Monkeypox, despues cu algun critico a trece dilanti preocupacion cu e nomber por ta un termino derogatorio of tin rasgonan racista.
Den un declaracion publica riba diabierna, e agencia di salud di U.N a bisa cu nan a cambia e nomber di 2 familiar di e virus haciendo uso di numbernan Romano na luga di areanan geografico, pa asina evita cu lo stigmatisa esaki. E version di e malesa anteriormente conoci como Congo Basin awo lo ser conoci como Clade 1 of I y e version na West Africa lo ser conoci como Clade Two of II.
WHO a bisa cu e decision a ser haci despues di un reunion di cientificonan e siman aki y lo ta den linea cu e miho practicanan pa pone nomber na e malesanan, cual tin e meta di āevita cualkier ofensa na cualkier grupo etnico, cultural, social, nacional, regional of profesional y minimisa cualkier impacto negativo riba exportacion y importacion, turismo y bienestar di bestianan.ā
Otro malesanan, incluyendo Encephalitis Hapones, Marburg, Influenza SpaƱo y Middle Eastern Respitaroty Syndrome a ser nombra na nomber di e areanan geografico unda cu prome nan a ser identifica. WHO no a sugeri cambia e nombernan aki abiertamente.
Monkeypox a ricibi su nomber na aƱa 1958 ora cu durante investigacion haci cu Macaco na Dinamarca.
WHO a bisa cu nan lo trece dilanti un manera pa e publico por sugeri nombernan nobo pa Monkeypox, sinembargo nan no a bisa ki tempo e nomber nobo lo keda anuncia.
Te cu awe, tin mas di 31,000 caso di Monkeypox identifica mundialmente desde mei, cu e mayora di nan fuera di Africa. Monkeypox tin varios decada siendo un endemia na partinan central y west di Africa pero no a causa brotenan grandi fuera di e continente prome cu mei.
WHO a declara e plamamento global di Monkeypox un emergencia internacional den juli y Merca a declara su mesun epidemia como un emergencia nacional anteriormente e luna aki.
Fuera di Africa, 98% di e casonan ta mira den hende homber cu tin relacion sexual cu hende homber. Cu solamente un cantidad limita di vacuna disponibel, autoridadnan awo ta luchando pa combati Monkeypox prome cu esaki bira un malesa nobo oficial.


text:
NOTISIA.
BONEIRU.
Boneiru a bari mayoria premio den kompetensia di Arte di Palabra ABC 2017.
“Ku sodo di frenta, lo bo logra”!
Boneiru bo por ta orguyoso di e hóbennan Boneriano ku a marka historia den e kompetensia Arte di Palabra ABC 2017!
E premionan ku Boneiru a bai kuné ta lo siguiente:
Premio Kuenta Original klas 3-6:
di 3 lugá Serginho Finies, di 2 lugá Luiginio Molina, di 1 lugá (ganador) Kimberly Vasquez
Premio Poesia Eksistente klas 1-2:
di 5 lugá Edisheray Antonia, di 1 lugá (ganador) Joshua Winklaar
Premio Kuenta Eksistente klas 1-2:
di 4 lugá Shellany Sebelon, di 3 lugá Juriëlla Josephia, di 2 lugá Sendion Balentin
Boneiru bin topa ku e hóbennan awe 9 di aprel pa 11.45 a.m na airport di Boneiru..
Bin sostené i aploudí nos hóbennan.
Paso ta nan ta nos futuro!
PABIEN BONEIRU.


text:
ORANJESTAD,Aruba
Parlamentario Endy Croes a tuma nota cu tin masha hopi reclamo den e proceso pa un ciudadano por haya un permiso pa habri un Bar y of Bar & Restaurant. Un ciudadano mester aplica pa esaki na DWJZ pa e proceso cuminsa cana. Entre otro mester entrega copia di KVK, papel di Afl.5,- di Censo, papel di bon conducta di OM y yena e aplicacion, paga na Financien pa un publicatie etc. Pa mas di 20 aña tabata tin un maneho cual tabata hustamente pa stimula e proceso conoci bou di e nomber “tolerante”.
Con esaki tabata funciona?
Momento cu departamentonan DVG, Brandweer y Polis bay controla e negoshi na dicho sitio mes tur tres departamento “keur” y bisa cu di nan banda ta ok, e negoshi por cuminsa opera mesora en espera pa e paperwork cana su caminda y DWJZ duna e permiso oficial finalmente. Esaki ta e asina conoci como e “voorlopige vergunning”. Parlamentario Endy Croes ta basta indigna pa no bisa irita con un Directeur di un departamento ta manda un “schrijven” rond pa DVG, Brandweer y Polis na 2018 bou di e gobernacion aki y ta cambia e proceso aki den su totalidad. Awor bo no por habri negoshi mas despues cu e pasa e keuring, esnan cu ta keur no mag di duna ok verbal mas den presencia di e doño y bo mester warda te ora e paperwork keda cla pa bo por habri. Un tardansa enorme den e proceso nobo aki estableci na 2018.
Crea cuponan di trabao
MEP a bay campaña y den su programa ta para cu lo agilisa tur “red tapes” pa por facilita procesonan pa entrepreneurnan por haya nan permisonan mas liher y asina yuda pusha nos economia. E carta aki ta tranca e proceso y hustamente ta contra di locual nos a priminti pueblo. Cada bar of restaurant ta crea entre 4 pa 8 cupo di trabou y asina ta stimula nos economia. Awendia e doño cu ta inverti hopi placa hopi biaha ta pagando huurnan di entre 3000 pa 5000 florin pa luna mientras ta warda averahe 2 pa 3 luna pa permiso promer cu e por habri. Pagando 3 luna na huur por ehempel por costa un ciudadano cu ta inverti rond Afl.15 mil extra pa para ta warda paperwork.
Mester bin cu un sistema structura y practico
Parlamentario Endy Croes ta bay boga pa trece cambio urgente den esaki y dado caso cu mester cambia ley asina sea y lo cambia e ley. Mester bin un sistema structura y practico pa pusha nos economia y yuda esnan cu ta haci inversionnan cuantioso coriendo riesgo pa aporta na nos economia na un manera husto. No ta existi den mi buki cu pasobra un of mas ambtenaar ta malo of no ta na trabou anto e proceso ta tranca. Ningun hende ta indispensabel ni ami tampoco y esaki ta e regla cu mi lo kier mira aplica. Trabou mester continua 5 dia pa siman minimo 8 ora. Mi no ta aprecia trancamento den ningun forma. Mester evalua e proceso aki “met spoed”. E tres departamentonan cu mester eherce e keuring mester por haci esaki den 2 bes 24 ora. Locual mi kier splica ta cu no por ta asina cu e siman aki Polis ta bay keur anto e siman despues un otro departamento ta bay keur y e siman siguiente e di tres ta bay keur. Manera e ordo pa keuring sali den 2 bes 24 ora tur 3 dienst mester por haci nan keuring. Despues ainda mester warda algun siman pa e adviesnan sali etc etc.
Parlamentario Endy Croes ta priminti di lo bay reuni cu e minister encarga Sr Danqui Oduber pa regla esaki lo mas liher posibel den e promer kwartaal di 2020. Nos mester keda agresivo y dinamico pa logra nos metanan y si tin baranca den caminda ta move nan pa trabou por sigui, Parlamentario Endy Croes ta termina bisando.


text:
Kralendijk- E pasahero femenino ku resientmente a biaha di Boneiru bai Kòrsou ku un resultado di PRC falsifiká ta resultá di ta un empleado di RCN ku inishalnan F.A.
E señora konserní a tèst positivo promé ku su biahe, pero ela biaha tòg. Ora hende konosí a mira e señora konserní na Kòrsou nan a bati alarma. Un kòntròl adishonal ku a hasi a mustra ku e señora a falsifiká e resultado pa pone esaki mustra negativo.
For di ayera nochi aworbonaire.nu a tuma kontakto ku vosero di RCN pa konfirmá e echo ku ta traha aki di un empelado di RCN. E informashon a wòrdu konfirmá awe mainta. Sinembargo RCN ta bisa ku no lo divulgá mas informashon, ya ku nunka no ta kompartí informashon di empleado individual.
Investigashon
RCN a enfatisá sinembargo ku integritat di su empleadonan ta masha importante pa e organisashon, i ku nan ta sigui investigá un k’e otro.
Tambe mester remarká ku autoridatnan nan Kòrsou ainda lo por entregá un keho ofisial kontra di e persona konserní. E señora mientrastantu a keda poné den isolashon obligatorio.


text:
Awe The Chaz Modeling & Talent School tin su show expectacular titula Chaz Shining Stars. Un show cu lo tuma luga den e ballroom di Renassaince Convention Center cu varios presentacion.
Lo tin presentacion di e hobennan artista di entre otro Pitbull Singing Productions cu nan produccionnan di Pasco nobo nobo, entre otro. Y di mes e muchanan modelo, bailarin y super talentoso di The Chaz Modeling & Talent School tambe lo demostra nan talento y tur loke nan a siña henter aña 2022 riba escenario. Lo tin varios baile bon prepara y sin lubida e famoso fashion shownan di e modelonan di Chaz Models cu lo modela trahe di Trash by Ronchi, Cici Boutique, Colling Beachwear y propio disenjonan.
Esaki ta un show cu no por perde, tamb The Chaz Modeling & Talent School ta celebra hunto cu e muchanan Dia Internacional di Derecho di Mucha. Nan lo tin algun anuncia y proyectonan fabuloso cu lo ta presenta na e publico cu e plannan grandi pa e proximo aña. The Chaz Modeling & Talent School ta gradici tur cu a coopera cu e show di Chaz Shining Stars, cual nan ta: Superfood Plaza Aruba, Trash by Ronchi, Pitbull Singing Productions, Pricesmart, Collins Beachwear, Cici’s Choice Boutique, Miniteca Genie, Willems Productions, e alumno- y mayornan, commission di Chaz Models, y tur hende cu di un of otro manera a yuda pa e produccion di e show aki pa nos muchanan por presenta nan talentonan.
Trece e mucha- y hobennan pa nan presencia y bunita show aki y celebra e weekend bunita aki di Dia Internacional di Derecho di Mucha y tambe pa e muchanan kisas lo kier join e scol fantastico aki cu ya pa 24 aña ta produci y guia mucha y hoben talentoso cu e titulonan local y internacional. Nos ta warda pueblo di Aruba.


text:
Partido Nashonal ta eksigí garantia di partnernan den koalishon.
Partido Nashonal di Pueblo, ta eksigí pa tur 11 miembro di Parlamento ku ta sostené koalishon, para tambe tras di e akuerdo di gobernashon. Segun e líder di PNP, Humphrey Davelaar, ta na momentu ku e gabinete nobo sinta, por tin un situashon úniko, kaminda tin e posibilidat ku 8 di e 11 miembronan den Paralemento ku a keda instalá, lo pasa pa forma parti di gobièrnu. Esei lo nifiká ku ta bin 8 miembro nobo den Paralamento.
E aktual miembronan den Parlamento, Hensley Koeiman, Kenneth Gijsbertha i Elsa Rozendal(MAN), Zita Jesus-Leito i Eugene Rhuggenaath (PAR), Suzy Camelia-Römer (PNP), Jaime Cordoba i Ruthmilda larmonie-Cecilia (PS) lo drenta den gobièrnu i lo tin di keda remplasá pa 8 miembro nobo den Parlamento.
Humphrey Davelaar a bisa : “Nos ta disponé di un mayoría mínimo di 11 for di 21 miembronan den Parlamento. Nos ke tin un gobièrnu mas sólido posibel”. Na prinsipio MAN, PAR, PNP i PS a kere ku nan tabatin un mayoría di 12. Pero e miembro i alabes presidente di PAR, a kibra ku partido, debí di malkontentu ku no a dun’é e kartera di Salubridat, Medio Ambiente i Naturalesa (GMN). Esaki a hasi ku e koalishon a keda ku sosten di un minimo di 11 miembro den Paralamento.


text:
Cuba Cooding Jr. ke diborsio ofisial.
Basá riba dokumentunan ku TMZ tin, e aktor Cuba Gooding Jr. ke diborsiá di su kasá Sara Gooding. Na 2014, e pareha a disidí na separá despues di un matrimonio di 20 aña, pero awor e aktor di e serie riba bida di O.J.Simpson ke un diborsio ofisial. E ta dispuesto na paga Sara Gooding alimentashon di pareha, pero nada mas.
Cuba Gooding Jr. no tin idea di kompartí su propiedatnan, ni e entradanan ku el a gana despues ku e pareha a separá na 2014. Aparentemente Gooding Jr. a gana masha hopi sèn ku su ròl komo O.J. Simpson den e seri. Cuba Gooding Jr. i Sara Gooding a kasa na 1994 i tin tres yu.


text:
Wiri
Wiri ta un pida heru ku lomba bòl i e parti ariba tin algun skref. Ta trata normalmente un pipa ku nan a kòrta na mitar i hinka skref aden. E grandura ta varia di 20 pa 30 cm.
Chapi
Pa siglo kaba ta usa e partinan di metal di hèrmènt di kunuku komo instrumènt di muzik. Na Kòrsou ketu bai ta tende e zonido skèrpi i penetrante di e chapi di metal, durante fiestanan di seú i den muzik di tambú. Oropeonan a trese e chapi Kòrsou. Na Afrika a konosé chapi di heru bati ku palu kòrtiku. Desendientenan Afrikano a traha den kunuku ku e chapi akí pa bòltu tera i kita yerba shimaron kuné. Pero asina e bira stòmpi, gasta, frusa e hèrmènt akí ta haña un funshon komo instrumènt akústiko ku ta kompañá tambú. Ta kita su man i ta pone e chapi, si ta nobo, den kandela pa saka e tenshon for di e heru i asina tambe e tononan haltu demasiado penetrante. E chapi a bira asina un instrumènt musikal.
Bari
Un barí di palu di span na un banda ku kueru di karné òf di kabritu. Ta karg’é na garganta. Ku un pida palu wantá na e faha ta tene e tambú skùin di moda ku por kana tok’é. Ora seú yega kas e tokadó di barí ta kita e bari for di su garganta i ta kai sinta toka.
Agan
Agan òf Heru ta un instrumento musikal ku tabata wòrdu usa ántes pa kompaña e instrumentonan tambú ku kachu durante fiestanan di kosecha.
E instrumento tabata traha di un djente di plu kibrá i su forma tabata brutu i e tabata pisa. Pa toka e agan e tokadó tabata tene e agan na e punta, di moda ku e parti rondó tabata keda drumi riba su brasa. E habri den su largura tabata keda ariba. Pa protehé su kueru di brasa e tokadó tabata bisti na su pòls un banchi traha di plachi heru, yama barba . Riba e banchi aki e agan tabata sosegá durante tokamentu. Ku un pida bara di heru yama manga, e tabata dal’é parti rondó dje agan den ritmo. E agan ta wòrdu toka tambe ku dos pida heru (agan di tres pida) òf klabu grandi.
Benta
E benta ta un instrumento traha di un bog di taki karawara. E bog ta sten riba e rudia di e músiko. E otro banda, e músiko ta tene dilanti su kara ku e kuèrdè ta yega nèt na su boka ku ta habri. Einan e ta dal e palu. Ta toka benta den muzik di Zumbi.
Kachu
E kachu ta di toro. Ta toka semper dos òf mas kachu. Un ta supla ariba, ku otro palabra e ta floria i e otro (nan) ) ta respondé. Nan ta dominá e zonido di e kachu dor di sera e parti habri ku man. Kachu ta wòrdu usa pa músika di seú. Ántes tabata usa kachu pa partisipá ora un hende a fayesé. Pa esaki nan tabata usa un tono spesial. E supladó di kachu tabata para riba un seru pa supla e kachu, asta mardugá. Asta e nòmber di defuntu i remarkenan e supladó di kachu tabata partisipá. Despues di tempu radio, e kustumber aki a disparsé.
Triangel
Triangel, Triano ta un speilu di heru òf un bara di heru nan ta bati e heru den un drihuk. Ariba e ta keda habri i e ta kologá na un kabuya den mas di e músiko. Miéntras ku e músiko ta tek e parti di paden ku un pin di heru
Bastel
Den un tobo di awa nan ta bòltu kalbas i toka riba esaki. Nan mester ta kalbas di hòfi.
Ka’i Òrgel
Banda di tambú e kai òrgel ta un di e instrumentonan mas popular na Kòrsou. For di Italia i Spaña i originalmente Alemania. Na Kòrsou nan a hinka zonidonan lokal den e muzik.
Kaha di òrgel, kaha di músika òf kaha di piano a originá den komienso di siglo 19 na Inglatera. Djei el a pasa pa otro pais manera Spaña i spesialmente Italia. Nan ta pensa ku e kaha di òrgel ku nos konosé a bini for di Novara Italia. Tin indikashon ku e ta un invento Aleman.
E promé kahanan ku a yega Kòrsou tabata di marka Italiano. Por ehèmpel e ka’i òrgel úniko. Tabata toka e kaha aki ora tabatin fiesta na kueba di Hato. Ta bisá ku e kaha tin masoménos 110 aña. Mayoria di e kahanan a yega e tempu ei via Venezuela kaminda hopi migrante Italiano tabata biba.
Tempu ka’i òrgel a drenta Kòrsou, na final di siglo 19. Ritmonan manera wals, mazurka, polka, i foks tabata na moda. Ta p’esei tambe nan a bira parti di ka’i òrgel.
Ka’i òrgel a bira popular den nos komunidat. Promé ku yegada di ka’i òrgel e muzik ku tabata dominá mas den bario i na kunuku tabata muzik di zumbi, tambú, seú, i tabata usa instrumèntnan manera bastèl, tambú, kachu, benta, karkó i kuarta.
Kaha di músika a drenta promé den e salonnan elegante di hende ku moda, kaminda e hendenan tabata kustumbrá ku tokamentu di piano i muzik di kuèrdè manera kuarta i fió. Despues el a plama bai den tur gremio den Otrabanda i Punda i a yega te kunuku. E zonido atraktivo nobo akí a agradá hende di tur nivel i gremio sosial rònt Kòrsou.
E tempu ei tabatin hende ku tabata hür ka’i òrgel. Nan tabata transportá e ka’i òrgel aki riba garoshi te ku añanan trinta. Despues nan tabata transport’é riba trùk pa bai te Banda bou.
Nos pueblo a enrikesé e instrumènt aki ku riba su mes tabata representá un orkesta kompletu, ku un instrumènt pa kompañé, ku ta wiri. Ku wiri nos hendenan a ekspresá e gran kapasidat rítmiko ku nos tin. Wiri a keda e instrumènt pa kompañá ka’i òrgel.


text:
Pa por hasi trabounan di konstrukshon, ku ta enserá ponementu di un stelage òf waya, riba kaya òf kantu di kayanan públiko, mester di un pèrmit di Servisio pa Obra Públiko. Esaki por ta entre otro ora di hasi trabounan di konstrukshon ku ta pone multiplex òf waya pa sera e área di trabou.
Promé ku e organisashon bai hasi e trabounan, e mester mèldu na Servisio pa Obra Públiko pa yena e formulario pa por risibí e pèrmit. Klek aki pa e formulario.
Despues di yena e formulario aki, Servisio pa Obra Públiko ta analisá e situashon i ta duna e pèrmit.
Ora e organisashon risibí e pèrmit di e mester mèldu na Polis tambe pa si mester desviá tráfiko. Por bai na Polis den Punda òf Otrobanda i yena e formulario einan.
Ku e formulario yena aki, e persona ta bai pa Servisio pa Planifikashon Urbano na Plasa Horacio Hoyer 19. Servisio pa Planifikashon Urbano ta tuma kontakto ku Servisio pa Obra Públiko pa konseho.


text:
Den e ultimo dianan, pais manera Dinamarca, Irlanda y Tailandia a suspende temporalmente e uso di vacuna contra coronavirus di AstraZeneca despues di informe di cu algun persona a ricibi un dosis lo a desaroya coagulo di sanger.
Aunke no tin evidencia cu inyeccion ta e responsabel. E agencia Europeo di medicamento y organisacion mundial di salud a bisa cu dato disponibel no ta sugeri cu e vacuna a causa e coagulo y cu persona mester sigui keda inmunisa.
Dinamarca tabata e prome pais cu a stop e uso di vacuna AstraZeneca Covid-19 siman pasa ora cu informe a yega di coagulo di sanger na algun persona, incluyendo un persona cu a desayora multiple y a muri 10 dia despues di ricibi un dosis.
Autoridad di e pais a bisa pa suspende pa dos siman te ora cu investigacion di e casonan tuma luga. Nan a sen1ala cu no por conlcui si ta exisiti un conexion entre vacuna y e coagulo di sanger.
Noruega, Islandia, Bulgaria, Tailandia y Congo a sigui e ehempel. Autoridad di Noruega a informa cu 4 persona menor di 50 aña di edad a ricibi e vacuna AstraZeneca y tin un cantidad inusual di plaket di sanger. Esey por causa sangramento severo.
Irlandia y Hulanda a anuncia cu tambe lo stop di usa e vacuna AstraZeneca temporalmente. Autoridad di Hulanda manera otro pais a bisa cu suspension di e vacuna AstraZeneca ta estrictamente preventivo. “Semper mester ta cauteloso, pa e motibo ta sensato di press e boton di pauze awo y tuma medida di precuacion”, Hugo De Jong a bisa, minister di salud na Hulanda.
E suspension di nan vacuna, AstraZeneca a bisa cu nan a wak cuidadosamente e dato di 17 miyon di persona cu a ricibi dosis na henter Europa. Nan a bisa cu no tin evidencia di un riesgo halto di coagulo di sanger na ningun grupo di edad of sex na ningun pais.
Cada bes cu e vacuna keda implementa ampliamente, e cientificonan ta spera cu keda informa di algun problema di salud grave of morto. Simplemente pa motibo cu miyones di persona ta ricibi e inyeccion y ta spera cu problema lo a bin na un grupo.
E gran mayoria di nan ta spera di no ta conecta cu e vacuna, pero pa motibo di vacuna covid-19 ainda nan ta experimental, cientifico mester investiga tur posibilidad di cu inyeccion por tin algun efecto secundario imprevisto. E inyeccion ta considera experimental pa motibo cu vacuna por desaroya den ultimo añanan, pa locual no tin dato na largo plazo pa ningun di nan.
“Hende ta fayece tur dia y tin mas di 300 miyon di persona na mundo henter cu a keda inmunisa y cu lo muri pa otro causanan”, Dra. Mariangela Simao a bisa, subdirectora general di WHO.


text:
E Salon di Indulgence by the Sea, cu ta situa na Tamarijn All Inclusive, a pasa den un completo renobacion y expansion. E salon a comberti den e ‘hot spot’ pa e localnan haci nan cabey, huña y makiyahe. Ademas Indulgence by the Sea ta conoci como e unico Wella Professional Salon na Aruba y nan ta specialisa den peinado y makiyahe pa casamento y cualkier ocasion special.
Den e area amplio di tratamento di beyesa Indulgence by the Sea ta lansando “non-surgical treatments” manera LipoMax RF (dirigi pa combati celulitis y hisa e derrière) LumiMax PL (depilacion laser) y DermaMax (tonificacion facial y microdermabrasion), como tambe un menu completamente nobo, uzando solamente e productonan organico y natural pa manicure y pedicure, e tratamentonan facial y di curpa, cu ta exclusivamente disponibel na e salon di Indulgence by the Sea.


text:
E ex edificio di Consulado Venezolano cu a coy candela na inicio di siman, tabata den proceso di benta. Despues di e sucedido, a dicidi di tuma medida drastico. Diasabra den oranan di marduga 24ora.com a cubri un candela na e sitio aki, aparentemente causa pa e adictonan ambulante cu a invadi e luga.
Stanley Brown, di e compania casnan.com awe mainta tabata na e edificio situa den Paardenbaaistraat pa supervisa e trabounan di limpiesa cu tabata tumando luga.
Brown a splica cu nan ta representa propietario di e edificio ya cu esaki tabata poni na benta. Despues di e sucedido di diasabra marduga cu Bomberonan a acudi cu urgencia pa paga candela, a dicidi di tuma medida drastico. A pidi e adictonan ambulante encarecidamente pa bandona e edificio, cual nan a coopera tambe.
Aunke e compania interesa no a finalisa e compra, a dicidi di haci e luga completamente limpi y na mesun momento seya e bentananan parti abou cu palo. E luga tin hopi bentana, y si resulta cu kibra mas bentana, lo claba palo riba nan, te ora cu cuminsa cu e trabounan di renobacion.


text:
Rusia ta anunsiá e promé vakuna kontra COVID-19.
E ministerio di salubridat rusiano a aprobá uzo di e promé bakuna kontra COVID-19. Asina ku e último fase di tèstnan finalisá, Rusia ke kuminsá ku bakuna masal. Entretantu World Health Organization a pidi Rusia pèrmit pa por kontrolá e bakuna.
E presidente rusiano Vladimir Putin a splika ku e bakuna ta sigur i hasta su propio yu muhé a risibí esaki sin efektonan partikular.
Putin ta projektá ku pa novèmber e bakuna lo mester ta riba merkado mundial. Sinembargo sientifikonan ainda ta poko skèptiko riba e bakuna rusiano, debí ku Rusia no a kompartí nan informashon ku sientifikonan di otro paisnan.
Rusia ta pensa pa asina nan haña aprobashon di outoridatnan di salubridat, kuminsá ku produkshon di e bakuna na entre otro Brazil i otro paisnan den latino amerika tambe. E bakuna rusiano lo yama Spoetnik V i Rusia ta pensá na produsí 500 mion dje bakuna pa aña. Na Rusia mes, lo start den luna di òktober próksimo ku un kampaña intensivo di bakuna. Si tur kos kana segun plan, Rusia lo bira e promé pais ku tin un bakuna efektivo kontra COVID-19.


text:
Diamars anochi a tuma luga na Patio 15 e trekmento di lot pa e prefinalnan di e grandioso Aruba Caiso and Soca Festival. Den un ambiente hopi ameno musiconan, Prensa, patrocinadonan di e evento, invitadonan y miembronan di directiva di Stichting Musica a presencia resultado pa e secuencia di e prefinalnan.
Stichting Musica ta anuncia cu den e prefinalnan lo tin 13 banda participando. Diasabra 12 di November na Centro di Bario Dakota lo ranca cu siguiente orden di aparicion Zeta Band, Tsunami, Mellow y Caribbean Band. Diasabra 19 Centro di Bario Playa pabao lo ta e anfitrion pa Nfuzion, Sound and More, Suona, YX3M y Buleria cu lo cera e anochi. E ultimo prefinal lo tuma luga dia 26 di November na Centro di Bario Brazil y e anochi lo keda inaugura pa Musical
Time, Hot Ones Band, Azucar y Groove Masters.
Musico y cantantenan lo presenta durante di e 3 anochinan un total 43 composicion nobo l 10 Caiso, 33 soca cu un total di 33 cantante masculino y 3 femenino. Ta anticipa un competencia fuerte entre e cantante y bandanan. Musica ta invita henter pueblo di Aruba pa cumpra carchi pa e prefinal den package pa Fls 50,= of individual pa Fls 20,= via di Pay.aw.
Carchinan ta obtenibel tambe individual pa tur 3 anochi na Citgo Boulevard, Palm Beach, Ponton, Sta. Cruz y Essoville.
Ban apoya nos musiconan local den e prefinalnan di e festival mas grandi di nos isla. Danki na tur patrocinadonan - Setar, Aruba Bank, Balashi, Elite y Tele Aruba cu ta haci e festival aki posibel.


text:
Víktimanan israelí Weganan Olímpiko konmemorá na Rio.
Durante e siman aki den e siudat olímpiko, a tene un enkuentro pa konmemorá víktimanan di e sekuestro ku a tuma lugá durante e weganan di 1972. Teroristanan palestino, e aña ei a mata 12 deportista i entrenadó israelí. E biudanan di e “coach” di esgrima André Spitzer i di e pesista Joseph Romano a presensiá e konmemorashon na Rio de Janeiro. Presidente di Komité Olímpiko Internashonal, Thomas Bach a guía esaki. “Pa nos esaki ta un klousura inkreibelmente importante. Nos a warda 44 aña riba e konmemorashon i demostrashon di balor akí pa nos sernan stimá, ku a mata di manera asina kruel na München”, asina Ankie Spitzer a bisa rib e “Plenchi di Luto”.


text:
Kapasidat pa produsí energia alternativo a oumentá mundialmente ku 9%.
E kapasidat di energia alternativo a subi mundialmente ku 9% ku ta representá 161 gigawatt pa yega na un total di 2017 gigawatt. Según sifranan di e plataforma energétiko REN21, esaki ta un oumento rèkòrt. Den e plataforma tin representashon di diferente organisashon manera Banko Mundial, Komishon Oropeo i Green Peace.
E plataforma no a duna di konosé kiko ta porsentahe ku energia alternativo ta representá den e totalidat energétiko mundial. Sí nan a splika ku energia alternativo ta sòru 20 te 30 porshento di e konsumo energétiko di paisnan manera Portugal i Irlandia.
Según e investigashon, kasi mitar di e konsumo ta debí na energia solar, mientras ku energia di bientu ta sòru pa un tèrsera parti di e totalidat. Mundialmente ya tin sufisiente produkshon di energia alternativo pa suministrá hinter wèst Oropa.
E gastunan di energia alternativo tambe ta bahando rapidamente. Ya e preis pa produkshon di energia den paisnan manera Chile, India i Arabia Saudita a baha bou di tres dòler pa ‘kilowattuur’. Produkshon di energia fosil ta kosta entre tres pa ocho dòler pa ‘kilowattuur’. Ta remarkabel sinembargo ku invershonnan den energia alternativo a baha ku 23% kompará ku 2015, mientras ku e demanda a oumentá. Esaki ta debí ku e gastunan pa invershon tambe a baha.
Aki dies pa binti aña, e preis pa produkshon di energia solar lo baha, den sierto areanan, te bou di un dòler sèn pa ‘kilowattuur’. Asina Wim Sinke, ku ta profesor den energia solar na Universidat di Amsterdam a splika.
E kantidat di kuponan di trabou den e sektor di energia alternativo tambe ta krese rapidamente. Den 2015 a registrá 8.3 mion kupo di trabou den e sektor, mientras ku na 2016 ya e kantidat a yega 9.8 mion.


text:
Oranjestad (buvo) Departamento di Obra Publico ta informa pueblo di Aruba en general y specialmente nos automobilistanan cu diaranson 14 di januari proximo lo cuminsa cu reconstruccion di Hendrikstraat te cu crusada cu John G Emanstraat. E caya aki ta identifica como fase 1A segun e plan di proyecto pa rehabilita diferente cayanan den centro di e nucleo comercial di Oranjestad.
Hendrikstraat lo ta cera pa e motibo menciona pa reconstruccion entre 7:30 am te 4:00 pm. Duracion di e trabou di reconstruccion lo ta 4 siman. Rutanan alternativo lo ta indica cu baricadanan y borchinan di aviso. Ta pidi tur automobilista y negoshinan y otro usuarionan pa tene cuenta cu e inconveniencia cu lo por surgi pa cual nos ta pidi nos disculpa.
E proyecto di rehabilitacion di e cayanan menciona lo continua despues di Hendrikstraat den e siguiente secuencia. Fase 1B. Esaki ta e pida di Middenweg entre Hendrikstraat y Waterweg. Lo continua despues cu fase 1C cu ta Waterweg e parti entre John G. Emanstraat y Caya Principal y lo termina cu fase 1D cu lo ta e parti di Middenweg entre Dwarsstraat te Waterweg. Cada fase lo tin un periodo di reconstruccion promedio di entre 3-4 siman. Duracion di reconstruccion di e totalidad di fasenan lo ta di 16 siman.
DOW lo informa publico debidamente di cambio di circulacion di trafico segun e proyecto di rehabilitacion aki ta desaroya.


text:
Diadomingo Juni 1 ta dia di internacional di lechi.
Desde 2001 e organisacion FAO ( Food and Agriculture Organisation of the United Nations ) a introduci un dia special pa lechi y conhuntamente rond mundo nan ta celebra World Milk Day riba e prome dia di Juni cu diferente actividad na unda ta educa riba nutricion di lechi.
Pa e dia aki Frisian Flag ta introduci su Holland Fun Farm, un experiencia specialmente diseña pa educa un mucha riba e proceso cu lechi ta pasa den dje, pa asina nos tur por disfruta di un dushi glas di lechi. E Holland Fun Farm lo ta ubica diadomingo prome di Juni na Ling and Sons Supermarket na unda lo tin diferente actividad di 9 am te cu 2 pm. Den e Holland Fun Farm e mucha tin chens pa siña con ta chica lechi di un baca y lo tin un competencia di pinta. Tambe lo tin 2 Frisian Flag Dino Jump pa asina e mucha por hunga un rato y lo tin oportunidad pa saca potret pa asina recorda e dia. Den e Supermercado lo tin diferente tasting ta tuma lugar, na unda nos lo tin receta traha cu lechi y prijs special riba lechi Frisian Flag
Bin cu e famia pa asina pasa un rato agradabel cu e chikitin di cas y disfruta di e dia di lechi cu Frisian Flag ta celebra hunto cu Ling and Sons supermarket.
Durante e siman aki tambe lo tin oportunidad pa asina saca un potret cu bo celular of camera cu un Frisian Flag mustashi, tag nos riba facebook di Compranv of manda nos un e-mail riba info@compra-aruba.com pa nos por load esaki riba e facebook y asina lo bo participa pa gana premio. Lo tin premio pa e prome 3 potret cu mas “like” riba facebook di compranv. E prome lugar ta bay cu producto di Frisian Flag mas Afl 250, di dos lugar tambe tin producto di Frisian Flag mas Afl 200 y na tercer lugar ta producto di Frisian Flag mas Afl 150,- . Participa cu e famia of cu e chikitin di cas y show bo mustashi di lechi Frisian Flag y gana! Reserva diadomingo Juni 1 y bin pasa un rato agradabel cu e famia na e Frisian Flag Holland Fun Farm.


text:
ORANJESTAD,Aruba
Centro di Actividad Rancho – Awe
mainta diamars 19 di mei Sr.
Clifford Rosa presidente di
Fundacion Rancho a presenta e
proyecto di Hof’I Bario Rancho
live via Facebook. Na e manera
aki a cuminsa informa
comunidad di e proyecto nobo
aki cu tin como meta pa
transforma e gardin di Centro di
Actividad Rancho den un Hof’I
Bario unda berdura y fruta por
wordo produci localmente. Kier cuminsa cu e proyecto na Juni y e prome Fase lo dura te cu
november 2020.
Proyectonan di plantacion den bario no ta algo nobo, e ta wordo practica rond mundo cu
proyectonan manera Urban Gardening projects. E proyectonan aki ta duna un comunidad di un bario
chicito of grandi e oportunidad pa produci nan mes un cuminda local. Ta enfoca riba e hendenan di e
bario y ta duna nan e habilidad pa produci comunda pa nan mes un comunidad. Mirando cu nos ta
riba un isla chickto, nos ta aplica e meta aki pa henter comunidad di Aruba. Ta pesey e proyecto aki
ta habri pa tur hende cu kier participa.
Criteria pa participacion
Tur esnan cu ta interesa di participa den e proyecto aki por registra online via un formulario di
registracion. Tumando e efectonan cu Covid-19 a pone riba nos comunidad na cuenta nos lo bai
enfoca riba personan den necesidad y esnan cu tin abilidad y interes halto den plantacion. Nos ta
buscando un maximo di 10 boluntario cu kier participa den e proyecto aki. E formulario di
registracion pa e proyecto Hof’I Bario lo wordo anuncia online den e prome siman di juni 2020.
Con abo por sostene e proyecto aki?
Manera Sr. Clifford Rosa ta bisa riba video, Hof’I Bario Rancho ta un cuminsamento di un proyecto
mas grandi cu ta enfoca riba production di cuminda local. Hof’I Bario ta un proyecto pa comunidad di
Aruba y por wordo aplica den otro barionan na Aruba. Pa transforma e gardin di Centro di Actividad
Rancho den un Hof’I nos mester di material. Banda di esaki e proyecto ta enfoca riba desaroyo
personal di cada participante. E meta ta pa duna nan e “skills” unda cu nan por crea nan mes un
iniciativa di plantacion den nan bario. Pesey lo combina plantacion cu dianan di tayer y reunion cu tur
e partipantenan. Pa por organisa y planifica e proyecto aki nos mester di e fondo necessario pa cubri
tur e gastonan hasi pa e proyecto. Pesey nos kier hasi un yamada na comunidad di Aruba pa yuda nos
hasi e proyecto aki posibel. Por hasi esaki pa medio di donacion cu descripcion “Hof’I Bario” of por
cumpra un di nos artefacto of cuadra di e proyecto Tempo pa Click na Centro di Actividad Rancho.
Bishita nos website www.stichtingrancho.org pa mas informacion.


text:
Treciendo famianan hunto pa decadas largo.
Originalmente, e actividad of deporte di Bolas Criollas ta bini for di Italia.
Esaki a yega Aruba despues via di Venezuela. Ta asina cu rond 1946, e deporte a evoluciona na un dimension caminda el a cuminsa haya un alcance nacional. Prome, e tabata wordo hunga simplemente riba caya, den barionan, cu amigonan y familiarnan. Poco poco esaki a crece, y despues e Federacion Venezolano ‘Bolas Criollas’ a wordo funda, birando e organisacion oficial di e deporte, formando parti di tur weganan deportivo nacional.
Robert Feliciano ta un di esnan cu ta practica e deporte di Bolas Criollas pa hopi decada, anto e ta conta cu varios
decada atras el a bay Venezuela cu un team na unda a sigui siña y competi. Varios otro team di Aruba tambe a cuminsa bay Venezuela y poco poco bin cu e deporte y tradicion aki na Aruba.Nan no tabata hopi, pero suficiente pa a cuminsa algo cu no tabata tin final di stop mas.
UN WEGA CU 63 REGLA!
Pa loke ta e wega riba su mes, wel, e ta mustra simpel. Honestamente, e ta mustra simpel ora cu bo ta wak e wega sin cu abo mes ta participando, sin embargo, e tin 63 regla den dje.
Cada team ta consisti di 4 hungado, y cada team ta haya 8 bala. Un team ta haya bala color cora, y e opositornan ta haya bala color berde, hunto cu un bala chikito cu ta yama Mingo. Esun cu gana e lot, ta tira e Mingo prome, anto e tin cu purba tira un bala di dje mas cerca posibel di e Mingo. Despues, e otro team ta cuminsa tira tambe, y tanten cu no gana esun di e team opositor, e tin cu sigui tira, anto e team cu yega na e maximo di 100 punto den varios intento, ta esun cu ta gana e wega.
CON ESAKI A BIRA TRADICION PA 18 DI MAART?
Ta asina cu poco poco nos a cuminsa mira con e deporte aki a cuminsa wordo practica na Aruba, particularmente man den man cu celebracionnan di 18 di Maart y otro tipo di actividadnan social. Esaki a bira parti di nos tradicion pasobra e ta un wega di famia; cua ta e miho momento pa probecha y pasa leuk cu famia? Hmmmm, well nos tin: celebracion di cumpleaños, aniversarionan, eventonan cultural, y sigur celebracion di nos Himno & Bandera, a bira momentonan ideal pa probecha cu tur hende ta hunto den famia pa asina haci algo leuk cu otro, den e caso aki, Bolas Criollas!


text:
E PROPOSISHON PA KAMBIONAN DEN LEI PA BIENESTAR DI ANIMAL TA KLA PA KEDA TRATA DEN PARLAMENTO.
E PROPOSISHON PA KAMBIONAN DEN LEI PA BIENESTAR DI ANIMAL TA KLA PA KEDA TRATA DEN PARLAMENTO.
4 di òktober 2017 Frakshon di MAN na nòmber di Parlamentario sra Giselle Mc William a entregá un inisiativa di lei pa bienestar di animal. Despues ku e proyekto di lei a bai Raad van Advies, nos a kontesta pregunta i hasi adaptashonnan konforme e konseho. Algun dia pasa frakshon di MAN a entregá e kambionan hasí. E kambionan a wòrdu firma pa tur miembro di Frakshon di MAN. Komo ku e trayekto di lei a kuminsá pa sra Mc William, Frakshon di MAN den nòmber di Parlamentario Yael Plet i tambe Minister Giselle Mc William a hasi entrega di e kambionan na Griffier di Parlamento. Na e momentonan aki e proposishon di lei aki ta kla pa tratamentu den parlamento di Kòrsou.
Frakshon di MAN un biaha mas ta sigui traha na interes i bienestar di Pueblo di Kòrsou.


text:
Gonzalitostraat: Diasabra algo pasa di 9’or di anochi, un patruya di polis ta wordo manda na prome instante pa un atraco na un apartamento di placer den Gonzalitostraat.
Na yegada nan ta topa cu un caso un poco confuso, cu algun persona lo a drenta kibra porta di e apartamentonan di placer y dje lo a start un bringamento, aparentemente esnan cu a yega na e compleho di apartamento a drenta cu mal intencion, pa horta y no pa placer. No ta conoci cu si nan a logra bay cu algo y si acaso nan lo por a bay cu placa, ni di cuanto placa lo ta trata.
Polisnan na e sitio a pidi pa presencia di ambulance mirando cu den e bringamento un dama lo a keda herida, tambe a pidi pa un takelwagen, pa un auto cu na e sitio a keda confisca. Team di recherche y tambe polis technico a presenta na e sitio pa asina haci mas investigacion.


text:
Bo ta risibí penshun
Bo ta risibí penshun
Riba e página akí bo ta haña informashon práktiko tokante bo penshun.
Fechanan di pago
For di momentu ku bo tin derecho riba penshun, bo ta risibí bo penshun kada bes na fin di kada luna. Bo penshun ta poné pa mas tardá riba 21 di e luna riba bo kuenta. Esaki no ta e kaso? Tuma e ora ei kontakto ku nos.
Spesifikashon di penshun
Bo ta risibí na komienso di bo penshun un spesifikashon di bo penshun nèto. PCN ta sòru pa retenshon i traspaso di e impuesto di suèldu (loonbelasting) i primanan rekerí. Tambe nos ta tene kuenta ku e AOV ku bo ta risibí riba e islanan BES. A hasi e palabrashon akí ku servisio di impuesto BES. Esaki ta evitá ku (eventualmente) bo ta risibí un rekargo despues (naheffing) di servisio di impuesto.
Anualmente bo ta risibí na yanüari un spesifikashon di penshun pa e aña konserní. Den esaki e suma liber di impuesto i e sumanan nobo di AOV ta prosesá.
Tin algu ta kambia den e montante di bo pago? Den e kaso ei semper bo ta risibí un spesifikashon nobo di esaki.
Ta paga e penshun di bhes pa bida largy. E ta stop riba e último dia di e luna den kua bo fayesé.
Bo ta biba pafó di islanan BES?
Bo ta biba pafó di islanan BES? PCN ta pidi tur luna un prueba ku bo ta bida ainda. Nos ta manda bo p’esaki e formulario ‘Bewijs van in leven zijn‘.
Yena e formulario kada bia kompletamente i laga un outoridat kompetente firm’é, manera:
- Un ámtenar di munisipio
- Konsulado hulandes
- Un ámtenar di polis
- Un notario
- Empleado di Representashon di Hulanda na Korsou, Sint Maarten i Aruba.
Otro outoridat no ta kompetente pa hasi esaki.
Bo mester manda e formulario tur aña pa nos. Si bo no hasi esaki, e ora ei e pago di bo penshun ta para.
Ta paga e penshun solamente despues di risibí e formulario. Lo paga e lunanan atrasá e ora ei den un solo tiru. Tene na kuenta ku esaki por tin konsekuensia pa bo penshun nèto. Ya ku nos ta mará na e reglanan di impuesto di Servisio di Impuesto Hulanda Karibense.
Resúmen anual
Si bo a baha ku penshun, bo ta risibí un resúmen anual di PCN. Akiden tin pará eksaktamente kuantu penshun bo a risibí den e aña anterior i kiko a retené na impuesto i prima di seguro di kuido. E resúmen anual bo por usa ora di yena bo deklarashon di impuesto. PCN ta manda tur aña den luna di yanüari e resúmen anual, huntu ku bo spesifikashon di e aña nobo.
Mudansa
Bo ta notifiká PCN òf na un di nos ofisinanan di mudansanan.
Bo por risibí bo penshun den eksterior tambe. Ta dependé di e pais unda bo ta biba si bo ta paga impuesto na Hulanda Karibense òf no. Pa mas informashon tokante esaki bo por tuma kontakto ku Servisio di Impuesto via +599 717 8333.
Benta di derecho riba penshun
E balor di e penshun di behes ku bo a konstruí riba e dia ku bo baha ku penshun ta mas abou ku un sierto mínimo? E ora ei bo ta haña henter penshon komo un suma den un solo tiru. E ora ei no tin derecho riba un pago mensual.
Entrante 1 di yanüari 2022 e siguiente sumanan anual bruto ta na vigor:
- USD 1.675, si bo ta biba na Boneiru;
- USD 1.632, si bo ta biba na Sint Eustatius;
- USD 1.631, si bo ta biba na Saba;
- USD 1.631, si bo ta biba pafó di e islanan BES
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Poko despues ku na 1499 Spañónan a pèrdè strea di nòrt i yega nos isla, Spaña a deklará nos “isla inutil” na 1513. Esaki apesar ku míles di indjan tabata kome i biba aki for di tempunan prehistóriko.
For di 1816 Aruba, Boneiru, Sint Maarten, Sint Eustaius i Saba por a vota (basá riba kondishonnan di entrada i kapasidat intelektual) pa propio representashon den un Raad van Policie pa atendé asuntunan lokal. Na Kòrsou esei no tabata por. Representashon pa tur 6 isla apuntá pa Hulanda tabata sinta den Punda. Segun Hulanda un representashon sentral i lokal riba e mesun isla ta muchu kompliká pa Kòrsou.
Na 1866 Sürnam ta haña derechi pa skohe mayoría di su representantenan Parlamentario. Nos no a haña esaki asombra pa Hulanda nos no tabata madurá sufisiente kompará ku Sürnam.
Riba 22 novèmber 1894 e promé yu di tera di koló den Koloniale Raad, Géneréux de Lima a protestá i bisa ku mester stòp di diskriminá Kòrsou. Novèmber 1894, outoridat haltu di Hulanda na Kòrsou, J.J. Hamelberg, ta bisa ku si duna Kòrsou derechi igual di voto lo bin “kanibalismo, adorashon di diosnan falsu i relashon seksual entre hende i bestia”.
Na momentu di lucha pa derechi di voto universal, religiosonan di afó manera Mohlmann i Radulphus ta bisa: “ku derechi voto pa tur hòmber (esta e poblashon pretu) mes, dios sa, pero sigur no por konfia muhé ku voto“.
I ora nos kere ku tipo di asalto aki riba nos psychy kolektivo ta kos di pasado, nos ta kibuká nos mes. Ora papia di derechi igual pa tur hende tin ta bisti maskarada di Hamelberg, inkluso algun religioso, pa bisa ku matrimonio entre e mesun sekso ta kondusí na poligamia, pedofelia i satanismo.
Na moda ta pa kambia “inutil” pa “nos no por“. Ta bati nos alma i kibra nos fe ku tur tipo di propaganda ku nan plaka por kumpra pa nos bira parti desigual di Hulanda. Nan ke bo voto no pasombra nan mes por solushoná nos problemanan. Nan ta simplemente un “salesman”, un “tussenpersoon” pa entregá nos den man di Hulanda.
Tambe mester apuntá ku un grupo muchu grandi di hende ku (ta)tin e oportunidat pa traha riba desaroyo mental i bienestar di nos pueblo, a faya ku nos outonomia.
Mas ku nunka nos mester di hòmber i muhé ku ta kere den empoderashon, dignidat propio, honestidat i trabou duru.
Willemstad, Kòrsou


text:
E cuidad colonial pintoresco, Villa de Leyva, cu ta keda pafo di Bogota tin su arkitectura original di 400 aña pasa, cu a conserva su cayanan di piedra. E sensacion lo ta manera cu bo ta tuma un time machine bek den tempo den siglo XVI. Villa de Leyva ta sin duda un destino di compra, cu yen di tienda chikito na rand di e cayanan pintoresco den e pueblo. Sin embargo tin un tienda cu ta resalta den un di e skinanan, Museo del Chocolate, cu bo no por resisti di no keda sin drenta.
E Museo del Chocolate de Villa del Leyva, cu a ser funda dia 13 di september 2013, ta ofrece un experiencia unico di chuculati artesanal. E ta recorda y evoca e historia di e region, e beyesa natural, arkeologia y patrimonio paleontológico (estudio di fosil). Nos ta recomenda si bo ta di bishita na Bogota, Colombia, pa pasa un weekend na Villa de Leyva unda bo lo disfruta di tur loke e ciudad colonial pintoresco aki tin di ofrece.


text:
Informashon tokante ubikashon di e edifisio
(Esun ku por duna mas tantu informashon tokante e unidat doméstiko lo kontestá e preguntanan akí. En prinsipio, e persona mester tin 16 aña òf mas. E ta bira persona nr. 1.)
A. Kiko ta bo ID di entrevistadó? (un number di XX sifra)
E pregunta aki ta spesífikamente pa e enkuestadó
B. Kiko ta bo number di meter di awa?
bo number di meter di awa bo ta haña na
C. E adrès ta korekto?
0 Sí ->Pasa pa pregunta E
0 Nò (Si e kontesta ta nò, yena e adrès korekto, manera D i D1 ta pidi)
D. Skohe e bario korekto
77777 Otro
D1. Skohe e nòmber di kaya korekto
77777 Otro
D2: yena e number di kas
.............yena aki


text:
Docentenan di Pius X a bin hunto pa asina tin informacion pa locual ta trata decision di gobierno pa cubri salario di werkster. Mr. Barrera ta bisa cu e cortamento den e salario di trahado ta importante mirando cu werkster tambe tin famia y debe pa paga.
E ta bisa cu hende ta lubida cu ta werkster ta esnan cu ta mantene e scol limpi tur dia pa asina tur hende por ta sigur den scol. Mr. Barrera ta bisa cu minister president a yama e asunto di calamidad pa ministeriele beschikking pa asina cubri tur e asunto.
“E persona cu ta traha ta bira nos frontliners di scol, pa motibo cu nan ta esun cu ta haci limpi, e ta dificil pa bisa un trahado bay cas. Por compronde cu e minister di enseñanza cu tin un bestuurorgaan pero tin ley”, e ta bisa.
Mr. Barrera a bisa cu e posicion malo y salario abou ta pone cu ta afecta e personal di nan salario cu mester keda cubri. “Mi no ta kere cu inspecteur cu ta bin di afo ta corta tur caminda, mester sinta na mesa pa yega na un solucion.”
Segun mr. Barrera ta bisa cu e ta un situacion cu tin cu pone den balans. E trabou di werkster ta pone cu e scol ta sigur tur dia, e klas nan ta limpi y ta cumpli cu tur regla di DVG.
Nan ta pidi un reunion cu minister concerni y bestuur di SKOA pa asina yega na un ‘entendemento sano’.


text:
ORANJESTAD,Aruba
Parlamentario Endy Croes ta di opinion cu e mundo aki di berdad ta riba su cabez. CAFT a saca su conseho riba e presupuesto 2020. Nos por a tuma nota con Richard Arends di AVP ta esun cu a gara e conseho aki cu dos man teni na rabo di e flie. Richard Arends ta esun cu kier splica con pa drecha finansas publico? Richard Arends, bo ta echt serio?
Abo cu a strica 4 miyon cu bo compania Horizon Consultancy pa conseha Mike Eman riba finansas? Richard Arends kende ta padrino di e KB na 2014 cual Hulanda a claba Mike cune? Richard Arends, esun cu a firma cu Mike de Meza un contract di Directeur Financiero na RDA di 2 miyon florin? Si nos no a gara e documento aki ainda Richard lo tin su contract lucrativo bon scondi y ora gobierno cambia e ta cana drenta RDA y sigui cobra. Ki barbaridad!
Momento di berdad a yega
CAFT di otro banda tambe ta hunga politica “stiekum”. CAFT a splica cu gastonan di gobierno a aumenta cu 30 miyon. CAFT hungando su politica di “kaki sconde” No a divulga na unda y dicon. Pues CAFT ta laga e contesta ey habri pa oposicion hunga politica cune. P’esey nos ta manda advertencia pa CAFT, ora bo bisa A bo mester bisa B tambe. Como cu CAFT a deha di splica esaki mi ta haya mi obliga pa splica esaki pa kita tur duda for di pueblo pa un gobierno cu ta sacrificando pa saca Aruba for di e abismo. Berdad e gastonan a aumenta cu 30 miyon.
Berdad tambe ta cu den 2020 lo mester paga 18 miyon extra na PPP proyectonan di Mike Eman y AVP. Awor cu Watty Vos Boulevard a keda cla den 2020 mester paga e ‘volle pond’. Cu nos kier of no kier mester paga pa esakinan. Mike a grita cu e ta orguyoso di e debe y e debe t’ey pa pueblo bay pag’e den futuro. Momento di berdad a yega y mester paga e proyectonan aki.
Aumento di gastonan di AZV
E di dos aumento di gasto ta di AZV. Gobierno tin un compromiso mediante ley (wettelijke verplichting) di AZV cu gobierno tin e deber di cubri mediante Landsbijdrage cualkier deficit di AZV. Pronostico di AZV ta conforme expectativa cu gobierno lo mester reserva 12 miyon pa cu 2020. Pues 18 miyon pa paga proyectonan PPP di AVP y Mike Eman mas reservacion di 12 miyon Landsbijdrage pa AZV cu ta suma e 30 miyon florin. Kico tabata e problema cu CAFT solamente kier a hisa benta aumento di gasto pero no tabata tin e decencia pa raporta e berdad den su conseho?
Parlamentario Endy Croes kier recorda pueblo cu a haya un pais financieramente na rand di bancarota. Un gobierno di AVP kende a redobla nos debe prestando 2200 miyon florin den 8 aña. Asina por sigui nombra hopi mas di e desasternan. No ta facil pa maneha e barco aki y sak’e den 2 aña for di tur cos. Lo tuma su tempo pero si por garantisa pueblo cu nos ta riba e bon caminda. Hunto nos lo laga atras un mihor Aruba pa nos yiunan y nos futuro generacion, Croes a splica. Cu boluntad, pasenshi y perseverancia nos ta logra.


text:
BOSTON – E pelotero professional di Aruba Xander Bogaerts a ricibi su di 4 premio pa su bateo, conoci como e Silver Slugger Award. Esaki ta pa su trabou di aña pasa. E aña aki cos ta mustra cu e ta bayendo pa e di 5, cu un forma hopi productivo unda cu e la bati algun dia largo 4 biaha durante su turno. Y nada ta mustra cu su futuro cu e ekipo actual ta ‘na peliger’. Manera ta conoci, no ta sigur cu fin di e temporada e lo sigui cu e ekipo.
DOHA - Argentina a elimina Hulanda diabierna den copa mundial Qatar cu tiramento di penalty. Despues cu Argentina a tuma e delantera cu 2-0, Hulanda a bin bek cu 1 goal den extra tempo y ye hasta empata e wega na 2 goal,mandando e wega den overtime. Pero e wega a keda empata cu a pone cu mester a bay pa tiramento di penalty. Y ta aki unda Argentina a logra hinca mas penalty (4-3) cu Hulanda, y ta pasa pa e siguiente buelta topando Croacia diamars awor. Hulanda ta keda elimina asina, un biaha mas kedando cortico den un copa mundial.
DOHA – E seleccion di futbol faborito di mundial Qatar 2022, Brazil a keda elimina diabierna despues cu e seleccion di Croacia a gana cu tiramento di penalty 4-3. Esaki ta bira porta e sorpresa mas grandi di mundial mirando e expectativa cu tabatin pa e seleccion latino americano. Despues di 90 minuut 0-0, ambos partido a score 1 goal pa mantene e wega empata na 1-1. A sigui e tiramento di penalty, unda cu Croacia a hinca 4 penalty di 5, y Brazil a perde 2 penalty. Cu esaki, tabata suficiente pa Croacia gana y pasa pa e mitar final.
SAN DIEGO – E pelotero professional di Aruba Xander Bogaerts a bay di acuerdo pa firma un contracto cu e ekipo di San Diego Padres. E contracto ta balora na 280 miyon dollar pa 11 aña. Asina e portal deportivo ESPN ta raporta. Padres a purba haya Aaron Judge y Trea Turner pero awor a redirigi nan placa pa un mega deal pa Bogaerts. Segun e relato, e ta mas cu cualkier persona lo a proyecta cu e infielder lo a gana. Pero ta parce cu e presidente di operacion A. Preller lo no a permiti pa nan ‘outbid’ e e biaha aki. E plan ta pa Bogaerts cuminsa cu Padres na 2023, y unda cu ta manda Fernando Tatis Jr pa outfield. Bogaerts tabata na Phoenix pa e wega di NBA entre Suns y Celtics, y ta na San Diego diabierna pa e test fisico pa finalisa e deal mes.
BOSTON – E ekipo di baseball professional mericano Boston Red Sox a firma e yiu di Corsou Kenley Jansen pa un contracto di 2 aña balora na 32 miyon dollar diaranson. E club mes no a confirma e noticia, pero MLB ta papia di esaki riba nan portal. Jansen tabata cu Atlanta Braves den e temporada pasa, y a bandona Dodgers despues di 12 aña.
LUSAIL - Cristiano Ronaldo lo no ta activo den e seleccion di Portugal diamars contra Suiza den mundial di Qatar 2022. E dirigente Fernando Santos ta castiga Ronaldo asina pa su comportacion despues di e ultimo wega contra Sur Korea ora cu Ronaldo tabata irita pasobra a sak’e di wega despues di 65 minuut. E reemplazante ta Conçalo Ramos (21).
DOHA – Den un sorpresa grandi atrobe durante e weganan di mundial di futbol na Qatar, Morocco a elimina Spaña y pasa pa cuarto di final diamars ganando tirando penalty. Despues di e wega reglamentario di 90 minuut y extra tempo pa total di 120 minuut, e score ainda tabata 0-0. Como tal mester a bay pa tiramento di penalty. Spaña a faya tur penalty y Morocco si a logra hinca 3. Asina Morocco ta clasifica pa prome biaha den historia di mundial pa e cuarto di final.


text:
Komunikado di Prensa “Startconferentie 2016”
Direktiva di Skolnan Katóliko na inisio di kada aña eskolar ta organisá un konferensia pa su personal dosente i no dosente. Dia 8 di ougùstùs 2016 esaki lo tuma lugá pa di 18 aña konsekutivo. Tur aña direktiva ta skohe un tema i basá riba esaki ta indiká puntonan relevante pa su maneho general. Tambe ta indiká aspektonan pa tantu dosente komo no dosente por profeshonalisá ariba.
E aña akí e tema ta: “Teamwork makes the dream work”. E soño di tur esnan ku ta traha riba tur nivel den kuadro di e mishon di direktiva di skolnan Katóliko ta, pa duna guia i kompañá nos muchanan riba nan kaminda pa haña felisidat. Felisidat, basá riba norma i balornan kristian.
Trabou di e trahadó den enseñansa ta noble i ta rekerí fe, amor i speransa pa yega na e felisidat menshoná anteriormente. Diariamente nos dosentenan ta enkontrá bareranan grandi den nan trabou, pero mayoria ta persistí kontra bientu i mareo, pa logra e mishon . E mishon ta: Eduká e mucha pa e bira un siudadano felis i responsabel.
Teamwork makes the dream work. Kada maestro tin su propio talento, kreatividat I konvikshon pa eduká su alumnonan. Pero ta probá ku ora koleganan reinforsá otro ku diversidat di talento i esfuerso, e logronan ta mas mihó.
Durante e konferensia e aña akí lo tin tres diskurso ku karakter di motivashon profeshonal pa inspirá nos koleganan individualmente pero tambe komo miembro di un tim pa realisá e soño.